Miren Egiguren: «Venezuela pobretu egin dute, nazio pobrea ez bada ere»

Euskal Kooperantearen Saria jaso zuen uztailean Miren Egigurenek Ibarretxe lehendakariaren eskutik. 34 urte daramatza Egigurenek Venezuelan eta Caracastik hurre, Petare herrian bizi da gaur egun, behartsuekin. Eta ez "behartsuen artean", ez "behartsuentzat", beraiekin baizik. Aspaldi utzi zion Miren Egigurenek kooperante izateari. Haietako bat da. Horixe du Miren Egigurenek saririk handiena: haietako bat egin dute venezuelarrek eta pozik da behartsuekin bat eginda, pozik bere ingurukoak pozikago bizi daitezen lanean..., patrifilioak laga eta jo eta ke lanean.

Aurtengo Kooperante Saria jaso duzu, behartsuen alde lana beltz egiteagatik...

"Grupo Cristiano Esperanza" izena duen elkartean egiten dugu lan. Talde bat ginen lanean baina ez genuen izenik. Gero, gure taldeko emakume zahar bat, oso ona, hil zen. Esperanza zuen izena, eta horregatik jarri genion izen hori. Guk beste talde batekin egiten dugu lan, "Luz y Vida" du izena. Teknikoek osatzen dute taldea, jende ikasia, kontaktuak dituena... etorkizunari begira lan egiten dute. Gure taldea, berriz, ekintza taldea da: Petaren bizi gara eta bertan lan egiten dugu, eguneroko lana.

Caracastik bertara, Petaren bizi eta lan. Horixe da zure aukera...

Han ez dago ni beste urte bizi denik. Ni han bizi naiz, bertakoak bezala, bertako banintz bezala. Ez zait ondo iruditzen bestela bizitzea, edo hemengo jendearen ondoan bizitzea han. Venezuelan egon eta hemengo jendearekin biziko banintz, aparte jango nuke, bizitzeko estilo ezberdina izango nuke, hangoak ez bezala biziko nintzateke. Hangoa izan eta haientzat lan egitea izango litzateke hori, baina ez haiekin batera. Eta bi gauza zeharo ezberdinak dira. Ez da gauza bera inorentzat lan egitea, edo inorekin. Niri, inorekin lan egitea gustatzen zait. Hara, "Luz y Vida"-k harreman handiak ditu, baina inor harritu nahi dutenean, niri hots egiten didate. Nire bizitza kontatzen hasi eta aho bete hortz geratzen dira, harrituta! Bateko eta besteko enbaxadoreek hots egiten didate, Petareko egoeraren berri emateko. Ni bizi naizen lekura ez duela inork joan nahi kontatzen diet, ezta Luz y Vida-koek ere! Izan ere, gure auzoan arriskua, tiroak eta heriotza dago. Bazterrekoetan bazterrekoena da gure Petare...

Ze lan egiten duzue komunitatean?

Guk kaleko umeak ditugu. "Kaleko umeak" esaten da baina, berez, badute non lo egin eta non bizi... baina ez dira hara joaten! Lagunen etxean geratzen dira edo auskalo. Baina kalean bizi denak ez du batere aukerarik Venezuelan, ez bizitzeko, ez ikasteko, ez ezertarako ere. Hogeita hamalau urte daramatzat Venezuelan, eta hogeita hamalau urte honetan herria erortzen ikusi dut. Etxe bat nola erortzen da behera? Halaxe. Herria pobretzen ikusi dut. Nik ikusi dut, nik ikusi dut... pobreago, pobreago, pobreago... Ikusi ditut gobernuak pasatzen eta ikusi dut nola lapurreta egiten duten. Beraiei sekula ez die inporta izan pobrea, umeak, lanik ez dutenak... Nik begiak irekita eduki ditut, ez nintzen diru egitera joan eta! Beraiekin bizitzera joan nintzen, beraiek ezagutzera, eta sentitu egin dut pobrezia, nola gero eta okerrago egon garen... Ikusi dut gobernuaren plangintza izan dela herria pobretzea...

Oso latza da esaten ari zarena...

Ez dituzte pertsonak baloratzen, ez dakizu egin dituzten hilketa pila!, gobernuen plangintza izan da pobreak akabatzea... Hondamendia!, hori izan da alderdi politikoen plangintza!, horixe! Amorrarazita jartzen naiz, berotu egiten naiz horretaz hizketan, horixe egin dute eta gobernuek, izan kristau-demokratak eta Jainkoaren izenean hizketan, edo izan beste nornahi... Gezurra galanta! Venezuela egin dute eskutrapua hartu eta bihurritu, tantarik gabe utzi arte. Venezuela aberatsa da, baina pobretu egin dute. Ez da berdin pobre izan edo bestek zu pobretzea. Venezuela pobretu egin dute, nazio pobrea ez bada ere!

Bertakoek ala kanpokoek pobretu dute Venezuela?

Denek! Oligarkak ez du nazionalitaterik. Zapaltzaileak ez du herritasunik. Izan liteke euskalduna, izan liteke espainiarra -ze ezberdina da euskalduna izan edo espainiarra-,izan liteke gringoa... Eta pobreak ere ez du nazionalitaterik: berdinak dira denak.

Zerk eraman zintuen Venezuelara? Askotan galdetuko zizuten baina...

Galdetu? Beti! 23 urte nituen orduan, Donostian bizi nintzen, bertan lan egiten nuen eta. Hara, nola esango dizut! Bidanian jaio nintzen eta bertan hazi nintzen. Eskolara joan eta erdaraz hitz egiten ziguten mojek. Guk, ezer ere ez genekien erdaraz. Eta sartu zitzaidan halako amorrazio, gorroto bat nire barruan! Hamaika urtetan neskame joan nintzen! Aurrena Bidanian bertan eta, gero, 14 urtetan, Donostian. Bidaniko eskolan, mojetan, arratsaldetan josi egiten genuen, errosarioa errezatu bitartean! Niretzat mojak txarrak ziren, gaizki tratatzen gintuzten eta. Ez genekien nola esan komunera joan nahi genuela! Behin, egunkari paperarekin txiza garbiarazi zidaten moja haiek. Zapaldu egiten gintuztela sentitzen nuen! Gure herrian bertan zapaltzen gintuzten! 6-7 urte bat izango nituen, mojen eskolan, josten eta errosarioa errezatzen eta han, aurreko paretan, gurutzea, eta beherago, Francoren erretratoa. Berak esaten ziguten Jaungoikoaren hurrena "hura" zela, Franco! Nik, batere ezer jakin gabe, nire ezjakinean, esaten nuen: "Mojak txarrak dituk niretzat!, eta erretratoko hori horientzat ona bada, niretzat txarra dek!". Francori txistu botatzen nion nik! Kontzientzia hori nuen! Eta inork ez zidan ezer esaten, Franco txarra zenik, euskaldunei min egiten zigula... Ez, inork ez zidan ezer esaten baina nik banekien kanpoko jendeak gu izorratu egiten gintuela! Donostiara joan eta lotsa ematen zidan euskaraz hitz egitea! Eta dantzara joan Hernanira, Oialumera eta: "Mira estas casheras!" aditu behar! Kanpoko jendeak despreziatu egiten gintuen! Lagun bati esaten nion: "íQue bien hablamos castellano! ¨Se nos notará que somos vascas?". Badakizu zer min egin diguten! Gorroto ditut horiek! Gorrotoa dut barruan, gorroto dut Espainia den edozer, bihotzean daukat gorroto hori! Esaten didate: "Gorroto horrek min egiten dizu". Eta nik: "Nahiago dut min egiten badit! Ez dut ahaztu nahi!". Halaxe da, gorroto eta arrabia hori daukat, eta ez dut kendu nahi. Nola kenduko dut ba! Bateko psikologia eta hainbeste huevonada! Guretzat orduan ez zen psikologiarik! Nik ez dut barkatuko!

Nola heldu zinen Venezuelara, Miren?

Caracas izan edo beste leku bat, gutxienekoa zen. Nik joan egin nahi nuen, hemendik kanpora. Saria eman zidatenean Lehendakariaren aurrean esan nuen. Ordu arte ez nuen behin ere esan, etxean ere ez zekiten: 16 urte nituela anaia bat hil zitzaigun. Hildakoaren kutxan atera behar zutenean, gure aittak esan zuen: "Motell, gaur arte nire semea hintzela uste nian baina gaur ikusten diat ni baino lehenagoko aitta badaukaala. Laster ikusiko gaituk eta itxoin!". Gure aittaren gogoeta horrek dardar eragin zidan. Orduantxe erabaki nuen nire anaiaren heriotzak ekarri zuen mina nola edo hala gozatu behar nuela. Halako mina izan zen gure familian! Zer edo zer inportante egin behar nuela sartu zitzaidan barruan.

Eta kaleko umeekin lan egitera abiatu zinen Venezuelara?

Aurrena indioekin joan nintzen lanera, mendira, Guajirara, Venezuela eta Kolonbia artera. Bertakoek lurrean salto egiten zuten, hankapean marra bat baleukate bezala, eta "Venezuela, Kolonbia, Venezuela, Kolonbia", esaten zuten, hanka marra haren alde batean eta bestean txandaka jarrita. Guajiran, herritik oso urruti geunden Oso ona izan zen niretzat, hantxe ikusi nuen garbi! Dotrina erakustera joan nintzen, erdaraz. Joan... eta indioek erdaraz ez zekitela ikusi nuen! Orduantxe esan nion neure buruari: "Bidaniko mojek niri egin zidatena egin behar ote diat ba nik! Ez diat dotrinarik emango hemen!". Eta kaputxino batengana joan eta kasua kontatu nion, haien ardurapean nengoen eta. Kaputxinoa espainiarra zen, baina ondo hartu zidan nik esana, maitasun handia ere hartu zidan garbi adierazi niolako pasatu zitzaidana, ez nuela historia errepikatzea nahi.

Zenbat denbora egin zenuen guajiroen artean?

Hiru urte. Han egoteko konpromisoa bete nuen. Lan asko egin genuen. Hara ailegatu ginenean, herri hartan, urik ez zegoen, etxerik ez, eskolarik ez... eta hiru urtean hori dena egin genuen...

Eta gero? Handik nora?

Gero, hona etorri nintzen. Aitta hil zen, arbolatik erorita. Nahi nuen joan leku batera, baina elizarik gabe, ez nuen nahi inork niri misiolari esaterik, ez nuen Erromako eliza katoliko apostolikoaren berririk jakin nahi, elizaren jerarkiak eta! Ez nuen ezer jakin nahi! Bi anaia ditut apaiz, baina ez zait granorik inporta! Ondo konpontzen gara. Nik esaten dut haiek lau boto egin zituztela eta nik kunplitzen ditudala!

Atzera Venezuelara joan zinen...

Lehenengo Madrila joan nintzen, jatetxe batean lanean, ontzi garbitzen, Venezuelara joan ahal izateko diru ateratzen. Eta emigrante joan nintzen Venezuelara. Petare honetara joan nintzen, beste kanariar batekin, berarekin egon nintzen 30 urtean baina orain Kanariarretan dago, erretiro saria, seguritate soziala eta kontu horiek konpontzen. (Uste zuen arin xamar konponduko zuela, baina ez du konpondu oraindik. Eta lau urte daramatza bertan). Txabola erosteko dirua utzi ziguten, eta hango eskola batean idazkari hasi nintzen lanean. Gero, maisutza ikasi nuen nire kontura, eta eskola ematen hasi nintzen "Fe y Alegria" eskolan, eta gazteei laguntzen. 5.30etan bukatzen zen eskola, eta kanariar hura eta biok gazte talde batekin geratzen ginen bertan, ikasteko zailtasun handiak zituztenekin. Eta kanariarra eta biok, haiekin, egunero-egunero, 7.30ak arte. Eta jendea esaten hasi zen: "Maistra hauek diferenteak dituk!". Baina "maistra" esaten zuten, behintzat, ez "misiolari". Hitz hau ez zait batere gustatzen. Maistra bai: "Maistren etxea", "Joan maistren aldetik", "Maistrak dauden eskailerak"... Horrela beti. "Maistrak".

Zer diozu Chavezen gainean?

Maite dut. Han esaten dute zahar (andre) denak hartaz maiteminduta gaudela.. Nire ametsa izan da, beti, nire ingurukoak hobeto bizitzea, gusturago bizitzea. Horretan jardun dut lanean. Gizon eta emakumeak, izan daitezela gizonago eta emakumeago, eta pertsonago. Chavezen programak proiektu bat du, orain arte behin ere ez bezala. Venezuelako konstituzio berria herri proiektu bat da. Konstituzio hori biblia dut nik: lehenengo aldiz, ezer ez daukatenak gogoan hartu ditu dokumentu horrek. Analfabetorik ez duela egon behar esaten du; ez du ontzat ematen aberatsen eta pobreen arteko alde hori; enpresek hainbeste irabazi eta dirua Venezuelatik kanpora ateratzea ez du onartzen. 34 urte pasa eta gero, liburu batean daukat nire bizitza, nire ametsak gauzatzeko bidea. Konstituzioak esaten duena betetzen bada, nire ingurukoak hobeto biziko dira, gusturago. Nire ametsak bete egingo dira horrela!

Eta zergatik hainbeste burrunbada, Chavez dela eta ez dela?

Zatiketa ikaragarria dago. Umeek ere bata besteari galdetzen diote: "Hi zer haiz, chavista ala escualido?". Pobreak baztertuta egon dira beti, eta orain ere bai. Ez ziren sekula aintzakotzat hartuak izan. Chavezen diskurtsoa da: "Zuek balio duzue! Zuek gabe nazio hau ez doa aurrera! Zuek eman diozue honi bizitza! Zuek aberastu duzue herri hau! Zuek eskolarik ez daukazue eta bestek probetxu atera du hortik! Etxerik ba al daukazue? Ospitalerik? Begiratu zuen inguruan, zer zareten, nola bizi zareten! Horrek ez du horrela izan behar! Zuek gero eta jende hobea izan behar duzue! Elkartu! Pobre zarete, baina pobretu zaituztelako! Hemen denentzako lain lur dago! Denok biziko ginateke ondo!". Chavezek hitz egin behar duenean jendea korrika joaten da etxera haren hitzaldia entzuteko. Hari entzun nahi denok. Eta lau eta bost ordu hitz egiten du. Jendea puzten hasi da. Venezuela ez da sekula santan berdina izango. Eskatzen hasi da. Badaki zer den eta zenbat balio duen! Pobreak eta langileak gorroto hartu dio nagusiari: "Higatik nagok ni horrela! Hik egin didak hori!". Gorrotoa atera egin da, orain arte lo zegoen gorroto hori. Begira, land-roverrak ibiltzen ditugu guk. Horiek dira gure ibilgailu. Etxera joateko, etxe sail batetik pasa behar izaten dugu. Harri tiraka hasten zaizkigu bertako aberatsak! Zuek ez dakizue ze gauza egin dituzten aberatsek bertako pobreen kontra!

Lauburua daramazu lepotik zintzilik...

Beti daramat. Ezin naiz bizi lauburu gabe. Nire nortasun agiria da, nire arnasa. Beti esaten diet Venezuelan: "Euskal sinboloa da". Eta hemendik hara noanean beti eramaten dut atzaparkada bat lauburu. Lauburua da ni bizi naizen herrira eraman zenezakeen erregalorik onena. Izan ere, hainbeste urte eman dut esplikatzen gu ez garela espainolak, euskaldunak garela.

Ulertzen al dizute? Nola azaltzen diezu?

Nola azaltzen diedan? Galdetzen diet: "Ezagutzen duzu Guajira? ", eta "Bai". Eta nik orduan: "Ez dira venezuelarrak, ez kolonbiarrak. Ez dira, zatitu egin zituzten. Marra bat egin eta esan zieten, 'zu, venezuelarra, eta zu, aldiz, kolonbiarra'. Baina indioek esaten dizute: 'Ez naiz venezuelarra, ez kolonbiarra, guajiroa naiz. Nire herria, nire hizkuntza, nire arraza ditut... guajiroa naiz'. Horixe bera pasatzen zaigu guri: zatitu egin gintuzten, Espainian jarri gintuzten batzuk eta Frantzian beste batzuk, baina ez gara ez bat eta ez beste, euskaldunak gara'". Joan eta harrapazak!

Bertsoa

Doinua: Lagundurikan danoi

Gernikako arbola

atari aurrean

daukazulako zaude

etxetik hurrean.

Venezuelara joanda

han lan gogorrean

jardunda jakin duzu

leku ziurrean

nortasuna sustraitzen

zoazen lurrean.

Misiolari ez

«Hasieran hildakoa non, hantxe nintzen ni, errezoak egiten. Gero, jendeari erakutsi nion errezatzen eta bestek egiten du hori, ze inor otoitz egin gabe lurperatzen baduzu esaten dizute: æZe! txakurra bezala sartu behar al duzu zulora?Æ. Hileta ondoren edo, joan izan naiz inguru hartan aldi batean bizi izan den apaizen batekin etxeren batera eta kafea eman izan digute: apaizari, kikaran; niri, besteekin batera, ontzi plastikozkoan. Horixe da handiena niretzat! Ez didate kikaran ematen, plastikozko ontzian baizik, besteei bezala! Ni beraietako bat naizela esan nahi dute. Ez dute nirekin diferentziarik egiten!».

Venezuelako presidente ustelak

«Orain dela urte batzuk izan zen presidente bat, Lucinchi, emaztearekin bizi ez zena. Baina konstituzioak agintzen zuen presidenteak emaztearekin bizi behar zuela. Hortaz, presidentearekin bizitzera derrigortu zuten emaztea, eta pagatu egin zioten horretarako, Lehen Damaren lanak egiteko! Lucinchik, ordea, maitalea zuen, Blanquita Ibañez, eta Venezuelan agintzen zuena... maitalea zen! Gizona zahagia baino mozkorrago zen eta! Blanquita zen botere exekutiboa zuena! Beste bat, Carlos Andres Perez, inurriak baino gehiago akabatu du jendea Venezuelan! Inork ez ditu horiek nahi».

Nortasun agiria

Miren Egiguren (Bidania, 1947). Hogeita lau urte zituela joan zen Venezuelara eta, dagoenekoz, urte gehiago egin ditu han, Euskal Herrian baino. Hemen izan ez zituen aukerak baliatu zituen han. Ikasketak burutu, irakasle jardun... baina pobreen alde egiten duen lanak eman dio sonarik handiena Venezuelan. Eskolak jaso, ura etxeetara ekarri, haur eta gaztetxoak babestu... kale gorriko lanean, jo eta ke. Anaia baten heriotzak etxera ekarri zuen mina gozatzeko asmotan, "zerbait handi" egitera joan zen Miren Egiguren Venezuelara. Aurten, zerbait handi egin duela, egiten ari dela, jakin dugu Euskal Herrian. Txikienaren eta ahulenaren alde ari da lanean. Horixe du handitasuna sasoi betean bizi eta epelkeriarik gabe mintzo den emakumeak.


Herri kirol erakustaldiekin ospatu dituzte San Kristobal jaiak Iturretan

Nahiz eta aurten Karmen jaiekin bat egin, Iturreta auzoko Sankristobalak ez dute hutsik egin. 11etako mezagaz hasi zituzten ospakizunak domekan [uztailak 14], eta idi probekin amaitu zuten egun osoko egitaraua.

Herri kirol erakustaldia eskaini zuten goizean Uxue Ansoregi, Iraide Gezuraga, Aritz Etxebarria eta Mikel Agirrek. Elkarren kontra aritu ziren aizkoran Agirre ondarrutarra eta Ansoregi Mendarokoa. Txanda librean bi ekitaldi egin zituzten. Ondoren, Urpe ermuarrak harri jasotzen egin zuen. 110kgko harri baldarrari 8 jasoaldi egin zizkion 3 minutu eta segundo batean, erretxinik barik. Zelailuze ere harri jasotzen aritu zen, 100kg koparekin 2 minututan 17 jasoaldi egin zituen, eta jungurargaz minutu batean 50 golpe eman zituen.

Lehia polita eskaini zuten Iraide Gezuragak Markel Egurrolaren kontra, txingak eramaten. Gezuragak 25 kg-ko txingak eraman zituen eta junguragaz ere 50 jasoaldi egin zituen 59 segundotan. Ondoren Bizkaiko azpi txapeldun diren Agirre eta Ansoregi, hirugarrenak diren Erleaga eta Gezuragaren kontra egin zuten trontzan, 10 zati mozten. Agirre eta Ansoregi izan ziren irabazleak 17 segundogatik. Eta saioagaz amaitzeko, Urpe eta Zelailuzek 8 kiloko bola jaso zuten.

Herri kirol erakustaldia. Argazkia: Mari Jose Etxaniz

Ikusleek kirolariekin batera herri kirolean saiatzeko aukera ere eduki zuten ondoren, eta asko izan ziren animatu zirenak.

Urtero modura, txapel jaurtiketa egin zen ermitaren aurreko landan, 14 urtetik beherakoentzat eta Iturretan ohitura handia den bikotekako bola jaurtiketa ere ez zen falta izan. 10 gaztek parte hartu zuten txapel jaurtiketan, eta sarituak hauek izan ziren:

1. Ekain Idigoras

2. Aner Arriola

3. Eritz Larrinaga

Bost bikotek parte hartu zuten bola jaurtiketan. Sarituak ondorengoak izan ziren:

1. Joselu eta Bakarne

2.Urpe eta Uxue

3. Ibon eta Ainhoa

Idi probak. Eguerdian jai batzordeak prestatutako bazkaria egon zen, nahi zuenarentzat, eta arratsaldean idi probak. Azkoitiko Isidro Erretegiak irabazi zuen 50. Kristobal Deunaren Saria. Azkoitikoaren animaliek 53 untze 1/4, 4 metro eta 45 zentimetro egin zituzten, Aitor Olarrea eta Jon Iñaki Urrutiaren laguntzagaz. Elgoibarko Soarte geratu zen bigarren 52 untze eginda, Galder eta Urrutiaren laguntzagaz, eta Laukizko Unai Elorrieta izan zen hirugarrena 50 untze, 5 metro eta 45 zentimetroko proba eginda. Elorrieta berak eta Urrutiak egin zituzten itzai lanak.

Idi dema Iturretako probalekuan. Argazkia: Mari Jose Etxaniz

Jaietako zozketaren zenbakia ere atera zuten jaiekin amaitzeko. Aurtengo San Kristobal jaietako zozketaren zenbaki saritua 1.531 izan da (Ordezkoa 1.425). Irabazleak 15 eguneko epea edukiko du saria jasotzeko.


Laia-1

Errezil oso gustuko tokia det eta berriz ere han ateratako argazkiekin nator, Gari Ereite egunekoak hain zuzen. Argazkiak sepia erara jarri ditut zahar itxura emateko eta dena esan behar bada, lan eremua babesteko jarri zituzten plastikozko zinta txurigorriak eta kable batzuek kendu ere bai photoshop bidez.

Zorionak eman nahi dizkiet han lanean jardun ziren guztiei, egin zuten erakustaldi bikaina gaitik eta eskerrak Atala Kultur Taldekoei holako ekintza aurrera eramatea gaitik eta animuak berriz ere antolatu ditzaten antzeko ekintza batzuek, oraindik asko daukagulako ikusteko eta ikasteko.


Eskaripeko geldialdi zerbitzua gaueko autobus linea guztietara zabalduko du Dbusek

Eskaripeko geldialdi zerbitzua Donostiako gaueko autobus linea guztietara zabalduko du Dbusek apirilaren 5etik aurrera, eta, horren bitartez, emakumeek, eta 18 urtetik beherako gazteek eskatu ahal izango dute zerbitzua.

Aurreko atetik soilik atera ahal izango dira zerbitzuaren erabiltzaileak, eta autobus gidariari eskatu beharko diote zuzenean, jaitsi nahi duten lekua baino geltoki bat lehenago. Bestalde, gutxienez 1,5 metroko zabalerako espaloia duten lekuetan bakarrik geldituko ahal izango dira autobusak, baldin eta arrisku egoerarik sortzen ez badute.

Iazko ekainean jarri zuten martxan eskaripeko geldialdi zerbitzua B8-Mirakontxa-Benta Berri-Seminarioa gautxorian, eta gautxori guztietara zabalduko dute orain. Ondorengo zonaldeetan eskatu ahal izango dute erabiltzaileek zerbitzua:

B1-Benta Berri-Berio-Añorga:

Berio pasealekuko 14 eta 18 zenbakien artean.

Berio pasealekuko 28 eta 38 zenbakien artean.

Cebanceko biribilgunearen ondoren Berio pasealekuko 1era arte.

Errotazar kaleko zuzenean, Añorgan

B2-Aiete-Bera Bera:

Bera Bera pasealekuan 64 zenbakiaren aurrean.

Bera Bera pasealekuan 51 eta 53 zenbakien artean.

Bera Bera pasealekuan 19an.

Andoain kalean 13tik kale bukaeraraino.

Pagola kalean Oriamendi pasealekuaren bidegurutzea aurretik.

B3-Egia-Intxaurrondo:

Gabriel Aresti pasealekuan, Tolaregoia kaleko bidegurutzearen ondoren.

Sibilia kaleko hasieran, Beharkoko biribilgunearen ondoren.

Sibilia kaleko 44an.

Buztintxulo kalean Jose Maria Busca Isusi kaleko bidegurutzean.

Bustintxulo kalean Baratzategiko bidegurutzeraino.

Monseko pasealekuan Kiroldegia aurretik dagoen aparkalekuaren ondoan.

Garroko Zubiranzko jaitsieran.

Zubiaurre pasealekuko 99an.

Zubiaurre pasealekuan Renfek Intxaurrondon duen geralekuaren ondoan.

Matigotxotegian Fernando Sasiaineko eskaileren ondoan.

Matigotxotegin Karmengo Ama kalearen aurretik.

B4-Amara-Ribers-Martutene:

Martuteneko pasealekuan.

Ikastola eta Ibai Alde geltokiaren artean.

B6-Altza:

Txapinene kalearen azken zatian, Lauaizeta kaleko bidegurutzearen ondoan.

Lauizeta kalean Leosineta kaleko bidegurutzeraino.

Larratxo pasealekuan (antzinako ikastetxearen atzealdean).

Altza pasealekuan 13tik Arriberriraino.

Arrizarretik Darietako Bidearaino.

Darietako Bideko 39tik Buenavistaraino.

B7-Igeldo:

Cristobal Balenciaga pasealekuan Amezti kaleko sarreraren ondoan.

Amezti kaletik Igeldo auzoko irteeraraino.

B8-Mirakontxa-Benta Berri-Seminarioa:

Sanserreka.

Pio Baroja.

Pinuen pasealekua.

Heriz pasealekua.

Aizkorrri.

Donostizarra.

Portuene.

Mikeleteak.

B9-Amara-Errondo-Puio:

Errondo Gainean, Errondo Gaineko 32ko geltokitik 35eraraino.

Errodo Gainean Merkezabal kaleko biribilgunearen aurretik.

Borroto 34an.

Katalina Eleizegi kalean.

B10-Zubiaurre-Bidebieta-Buenavista:

Casares pasealekuan 40 eta 46 artean.

Arrizaren hasieran, Los Boscosen aurrean.

Txapinene kalearen azken zatian, Lauaizeta kaleko bidegurutzearen ondoan.

Lauizeta kalean Leosineta kaleko bidegurutzeraino.

Larratxo pasealekuan (antzinako ikastetxearen atzealdean.


Amaiur: «Rubalcabak hartu zuen betoa ezartzeko erabakia, azken orduan»

Betoa «kalkulu politiko hutsez» egin izana egotzi dio alderdi sozialistari, eta EAJren jarrera gaitzetsi du

«Helegiteak ez du izan beharko lukeen indarra; PSOEren jarrerak ahuldu egiten du pentsiodunen eskubideen defentsa, ez delako oposizio osoaren babesarekin aurkezten», adierazi du Amaiurreko diputatu Xabier Mikel Errekondok. Salatu du Alfredo Perez Rubalcabak «kalkulu politiko hutsez» hartu duela azken unean erabakia, eta horren erakusgarri aipatu du sozialistak gehienak betoaren jakitun ez izatea. UPDren presioari men egitea egotzi dio.

«PP ongizate estatua desegiten ari da astez aste». Ondorioz, egoeraren larritasunak ezkerreko indar aurrerakoiak bat egitea, sendo erantzutea eskatzen duela adierazi du, Euskal Herrian zein Espainian. «Amaiurrek jakin egin du sinadura honetara heltzeko estatuko sindikatu handienekin dituen ezberdintasunak gainditzen eta pentsiodunen eskubideak lehenesten», esan du Errekondok. Planteamendu ideologiko «itxien» gainetik, eduki eta helburuei erreparatuz lan egin dutela gaineratu du.

«PSOEk arazoak ditu, antza, Amaiurrekin batera agertzeko argazkian, baina ez du inolako arazorik alderdi jeltzalea edo CIUrekin batera akordioak lortzeko, hauek eskuinekoak izan arren». Gogorarazi du beste hainbat gairen inguruan sozialistek eginiko proposamenak babestu dituztela legegintzaldi honetan. PSOEk «iparra galdu» duela eta erabaki hauek alderdi barneko ahulezia agerian uzten dutela nabarmendu du Amaiurreko diputatuak.

Jeltzaleen jarrera ere kritikatu du, «bereziki larria» dela esanez. «EAJ ez dago kaleko jendearen zerbitzura; finantza eta ekonomia elitearen beharrei erantzutea da bere ardura nagusia». Halaber, pentsioen pribatizaziotik ere «etekina» jaso nahi dutenen alde egotea leporatu dio. Amaiurren helburu nagusia pertsonen interesak defendatzea dela azpimarratu du, «finantza erakundeak babesten ibili beharrean».

Emilio Olabarriak egindako adierazpenen inguruan azaldu du horrek asko esan nahi duela EAJri buruz eta «garai historiko honetan» hartu nahi duen norabideaz. Errekondorentzat, ez da kasualitatea alderdi jeltzaleak ezkerreko indar aurrerakoiei halako «gaitzespenarekin» begiratzea. «EAJk ondo daki, herri honetako benetako alternatiba eskaintzen ari garenok zelako indarra hartzen ari garen, bai gizarte arazoetan eta baita politikoan ere».

Era berean, «ulergaitza eta mingarria» da Amaiurrentzat Izquierda Pluralek helegitea sinatzea. «Jarrera tinkoagoa espero genuen, demokrazia oinarrizkoenaren urraketa larri honen aurrean. Egoeraren mailan egon behar dugu guztiok eta espero dugu jarrera laster zuzentzea».

Arduraz jokatzeko dei egin die alderdiei. «Bazterkerian oinarritutako inertzia zaharrak alboratzeko eta konpontzeke dauden arazoei irtenbidea emateko, Euskal Herriaren aniztasuna kontuan izan dadin». Salatu du Euskal Herriari dagokion oro «estatu arazoa» dela PP eta PSOErentzat. «Euskal herritarrek euren etorkizuna erabakitzeko emandako edozein pauso, edo gizarte eredu justu eta solidarioagoa eraikitzeko eskuratzen duten edozein tresna propio blokeatu nahi dute».

Lan harremanetarako eta babes sozialerako euskal esparrua beharrezkoa dela esan du: «Euskal Herriak oinarri justu eta solidarioetan oinarritutako pentsio sistema propioa behar du».


Behobia-Donostia lasterketara joateko autobusa ordu erdi lehenago izango da

Igandean, hilak 11, autobusa 07:45ean abiatuko da anbulatorio aurretik.

Azpeitiko Udalak igandean Behobia-Donostia lasterketara joateko autobusa ordu erdi aurreratu du eta, beraz, 07:45ean abiatuko da anbulatorio aurretik. Hori dela-eta, Azkoitian liburutegi aurretik 07:15ean irtengo du.


Agenda 21 berriro bilduko da urtarrilaren 22tik aitzinera

Malerrekako Agenda 21ek lanean segitzen du. Herritarren iritzi eta ikuspegia biltzeko, azaro amaierarako deitutako bilerak hagitz parte-hartze eskasa izan zuela eta, saikera berri bat egitea adostu dute. Hala, Doneztebeko Erakusketa Aretoan bilduko dira urtarrilaren 22tik aitzinera, 19:00etatik 21:00etara. Egun horretan, ingurumena (mendiak, ura, hondakinak...), lurraldea eta hirigintza izanen dira gogoeta gai; otsailaren 12an kultura, euskara, kirolak, hezkuntza, Gizarte Zerbitzuak eta Osasuna izanen dituzte hizpide; otsailaren 28an, ekonomia eta tokiko eta eskualdeko kudeaketari buruz ariko dira.


Ostiralean hasiko da 'Zurriolako Butaka' saioa, Josean Bengoetxea aktorearekin

Zinemalditik zuzenean arituko dira egunero Hamaika, BERRIA eta 'Irutxuloko Hitza', elkarlanean. Euskal ekoizpenetan jarri du arreta.


Plana 'isilune zaratatsuak saihesteko' bidea da, Celaaren esanetan

6,8 milioi euroko aurrekontua izango du Bizikidetza Planak. EAJk eta PSEk negoziaketan egindako esfortzua aintzat hartu du Hezkuntza sailburuak.

Bizikidetza Demokratikoa eta Indarkeriaren Deslegitimaziorako Plana defendatu du gaur Eusko Jaurlaritzak; izan ere, "legez kontrako indarkeriaren harira, hezkuntzan jarrera lausotuak eta isilune zaratatsuak saihesteko bidea da". Isabel Celaa Hezkuntza sailburuak jakinarazi duenez, plan horrek 6,8 milioi euroko aurrekontua izango du datozen bi urteetan.

Celaaren hitzetan, aurreko Bakerako Hezkuntza Planak ez zuen gizartearen eta alderdi politikoen adostasuna, "isiluneak" baizik. Zentzu horretan, PSEren Gobernuak eta EAJk "ahalegin handia" egin dute akordioa bilatzeko.

Atzo Eusko Jaurlaritzak onartutako dokumentua azaldu du gaur Eusko Legebiltzarrean sailburuak. Celaarekin batera, Virginia Mugica Eusko Jaurlaritzako Presidentziako Koordinazio idazkari nagusia, Maixabel Lasa Terrorismoaren Biktimei Laguntzeko Zuzendaritzako burua eta Ines Ibañez de Maeztu Giza Eskubideen zuzendaria izan dira.

Indarkeria deslegitimatzeko, Zuzenbide Estatua errespetatzeko eta biktimen oroimena aintzat hartzeko, gizartean aldaketak eragiteko aurreko egitasmoa birplanteatzea beharrezkoa zela adierazi du Hezkuntza sailburuak. Horregatik, batez ere hezkuntza esparruan, "jarrera lausoak edo isilune zaratatsuak" saihestea komeni dela azaldu du Celaak.

"Gaur egun oraindik helburu politikoak lortzeko indarkeriaren erabilpena justifikatzen duten proposamenekin amaitzeko" ezinbesteko tresna izango da dokumentua, PSEko Exekutiboaren hitzetan. Aurreko plana aurrerapauso bat izan zen eta horregatik elementu asko mantendu dituzte, sailburuak onartu duenez, baina "hobe zitezkeen" zenbait esparru zuzenduko dira orain.

Testigantzak

Terrorismoaren biktimak Planaren oinarri direla azpimarratu du Celaak, "elementu estrategikoa". Eskola zentroetan, ostera, planaren oinarria ikasleak dira, biktimen testigantza "baliabide pedagogikoa izango da, ikasketa prozesuaren zerbitzura. Hezkuntza prozesua printzipio pedagogikoek zuzentzen dute", sailburuaren ahotan.

Jarrerak Planaren aurrean

Lehen zirriborroarekin alderatuta Planak "aurrerapausoak" dituela onartzen du EAJk, baina "beraien plana ez" dela argi uzten dute jeltzaleek. Era berean, planaren garapena arreta handiz jarraituko dutela ohartarazi du EAJk. Torturen biktimak egitasmoan barneratzeko aukera galtzen dela uste dute jeltzaleek.

Bestalde, PPk eta UPyDk babesa eman diote Planari. Bien bitartean, EBk "babes kritikoa" eman dio egitasmoari. Leopoldo Barreda PPko ordezkariaren esanetan, Plana birplanteatzea "ezinbestekoa" zen, aurreko dokumentuak kontzeptu "anbiguoak" zituelako. "Hobekuntzak izan dira, baina ez aldaketa sakonak. Edukian aldaketak izan baino, zuzenketak izan dira", Barredak adierazi duenez.

"Hezkuntza Plana ez" dela esan du Aralarrek. "Terrorismoaren kontrako politika ikasgeletara eraman nahi du" egitasmoak, abertzaleen ustez. Planak "bakea hurbilduko ez" duela adierazi du Aralarrek, "terrorismoen sailkapen bat egiten duelako eta ETA ez diren gainerako indarkeriak ia ezabatu egiten dituelako".

"Patxi Lopez lehendakariak euskal gizarteari barkamena eskatu beharko lioke, planak orain arte gizarteak ETA lagundu duela iradokitzen duelako", EAk komunikatu baten bidez azaldu duenez.


Oinarrizko errenta da diru sarrera bakarra 35.500 langaberentzat

Arabako, Bizkaiko eta Gipuzkoako langabeen %30 daude DSBEren menpe, eta %43k ez dute inolako laguntzarik. Bilbon, Ezkerraldean eta Gasteizen biltzen dira menpeko langabe gehienak.


Defentsa pertsonal saioak, Plateruenean

Eitten elkarteak defentsa pertsonaleko saioak eratu ditu, eta Plateruena Kafe Antzokian eskainiko ditu. Martxoaren 16an eta 23an izango dira, eta prezioa 15 euroan ipini dute.

Parte hartu gura duenak 655 72 02 61 zenbakira deitu ahal du, edota eitten.team@gmail.com helbidera idatzi.


Sorosle eta sorospen ikastaroa Hernanin

Datorren astelehenetik, Hernanin Sorosle eta Lehen Sorospen ikastaro berri bati hasiera emango dio DYA Gipuzkoak, biztanlego osoari irekia egongo delarik. Ikastaroa euskaraz emango da. Ikastaroaren iraupena bi astekoa izango da apirilaren 27ra arte, astelehenetik ostiralera 18:00etatik 21:00etara. Ikastaroa, Hernaniko Inmakulada Ikastetxean izango da, Sandiusterri Kalea, 4.


Antxon Urruzunoren Inauterietako saioa


Elizondoko Lanbide Eskolaren etorkizunaz solasteko bilduko dira Baztango Udala eta Hezkuntza Departamentua

Azaroaren 1ean Iruñean eginen duten bileran Lekarozen herriko eskola irekitzeko aukerari buruz ere galdetuko dute

Azaroaren 1ean, Baztango udaleko ordezkaritza Nafarroako Gobernuko hezkuntza kontseilariarekin Jose Luis Mendozarekin bilduko da. Bileraren gaia Elizondoko lanbide eskolaren egoera eta etorkizuna izanen da; horrekin loturik, eskualdeko lanbide heziketaren eskaintzaz ere arituko dira.

Modu berean, Lekarozen herriko eskola irekitzeko aukerari buruz galdera egiteko baliatuko dute bilera. Baztango udaletik Joseba Otondo alkatea, Juan Kruz Iriarte hezkuntza zinegotzia eta Iñigo Iturralde industriako zinegotzia joanen dira. Bilera hezkuntza departamenduan goizeko , igande goizeko 11tan eginen dute.


Haurdunaldirako ikastaroa antolatu dute Elkargunean

Haurdunaldia, zaindu, sentitu babestu izenburuarekin haurdunaldiaren inguruko ikastaroa antolatu dute Azkoitiako Udalak eta Masquatrok Elkargunean. Otsailaren 1ean hasiko da, eta asteazkenero izango dira klaseak, martxoa amaitu arte.

Izena urtarrilaren 28a baino lehen eman behar da, Elkargunean bertan (943-85 25 44). Nahikoa jendek ematen baldin badu izena, bi talde osatuko dituzte; bat goizez eta bestea arratsaldez. Gehienez hamabi laguneko taldeak izango dira, eta gutxienez zortzikoak. Elkargunean bazkide direnei 60 euro kostako zaie parte hartzea, eta ez direnei, berriz, 100.

Hiru zatiko ikastaroa

Ikastaroaren eduki guztia hiru zatitan banatuko dutela jakinarazi dute. Batak elikadura izango du oinarri, eta hiru saio eskainiko dizkiote denera. Bigarrengo zatia, ezagutza fisiko eta psikologikoari buruzkoa, eta kasu horretan, bost saiokoa izango da. Azkenengo saioan, atsedena eta ergonomia aztertuko dituzte. Gai guztietan klaseak praktiko zein teorikoak izango dituztela aurreratu dute antolatzaileek.


Murumendi elkarteak 39. sagardo lehiaketa egingo du asteartean

Juan Mari Irizar (erdian), iazko txapelarekin

Beasaingo Murumendi elkarteak 39. sagardo lehiaketa antolatu du. Astearte honetan izango da, 20:00etan hasita. Lehiaketa horretan, sagardozaleek eta sagardogileek ere parte har dezakete. Bakoitzak seina sagardo botila eraman behar ditu, denak etxe berdinekoak, baina inolako etiketa edo ikurrik gabe. Parte hartzaile guztiek sagardoak probatu eta 5etik 10era bitartean puntuatuko dituzte. Hala, punturik gehien jasotzen duen sagardoa izango da irabazlea. Iaz, Juan Mari Iriziarrek (irudian) jantzi zuen txapela.

Parte hartzeko, izena eman behar da aurrena; epea, urriaren 1ean itxiko dute, iluntzeko 19:00etan. Horretarako San Inazio kaleko lokalera joan edo 943 88 09 28 telefono zenbakira deitu behar da.


Urretxuko gaztetxearen 14. urteurrena ospatzen ari dira bi herrietako gazteak

Larunbatean saskibaloi txapelketa egin zuten. Festa egun nagusia larunbat honetan ospatuko dute. Datorren astean baserriarekin lotutako ekitaldiak egongo dira gaztetxeanEkainaren 1a geroztik, Urretxuko gaztetxearen 14. urteurrena ospatzen ari dira. Bihar gaubela egingo dute eta larunbatean urteurreneko festa nagusia ospatuko dute.Ospakizunak hilaren 1ean hasi ziren, Donbass-eko gatazkari buruzko erakusketa batekin. Erakusketa hori zabalik dago oraindik.Ostiralean Eraikuntza lanetan ari gara dinamika aurkeztu zuten eta aizkora desafioa eta kontzertuak egon ziren. Aizkolarien arteko lehia Aranburu III.a ormaiztegiarrak irabazi zuen.Larunbat arratsaldean saskibaloi lehiaketak jokatu zituzten lizeoan. 3×3 txapelketa Asier de la Iglesia zumarragarraren tal-deak irabazi zuen eta Urretxu-Zumarraga derbia urretxuarrek irabazi zuten. Gauean kontzertuak egon ziren.Astelehenean Steven Munar ingelesak gaztetxean jo zuen eta bihar gaubela egingo dute. Ostiraleko ekitaldiei dagokienez, 18.00etan jolasak egongo dira eta 22:00etan Azkonarzulo Fest jaialdia egingo dute. Rodeo eta Hotzikara taldeek joko dute.Festa egun nagusiaLarunbatean urteurreneko festa nagusia ospatuko dute. 12:00etan 25 urtetik beherakoek eta 25 urtetik gorakoek indarrak neurtuko dituzte. 13:00etan pilota finala jokatuko dute. Ondoren, bazkaria egongo da.Arratsalderako ere makina bat ekitaldi antolatu dute. 17:30ean erromeria egongo da eta ondoren lau musika taldek joko dute: 20:00etan Arrotzak taldeak joko du, 22:30ean Skalope taldeak, 00:30ean Katekexixek eta 02:30ean Txoki Bandek.Datorren astean Baserri Astea ospatuko dute. Asteartean, 18:30ean, baserriari buruzko mahai-ingurua egongo da. Asteazkenean Jakoba Errekondok Bizi baratzea hitzaldia emango du. Baserri Astea ostegunean bukatuko da: 18:00etan Sustraiaku bideoa aurkeztuko dute eta 19:00etan trikipoteoa egingo dute. Sustraiaku ETBren Sustraiak programaren parodia bat da.Datorren asteko ostiralean bi ekitaldi egongo dira: 18:30ean Caso Bidegi eta Gestión a la vasca liburuak eta Periodista canalla ekimena aurkeztuko dituzte eta 22:00etan soul festa hasiko da.Hilaren 18an, larunbata, errugbi festa egingo dute Antion. Jolasak, hirugarren denbora eta bazkaria egongo dira. 22:00etan, gaztetxean, Hilkar, Hurto eta Humilitate taldeek joko dute. 20an, berriz, Belgikako La Jungle taldeak joko du. Gaztetxeak 22an beteko ditu 14 urte. Egun horretan bideoak eman eta pintxoak jango dituzte.23an Sorgin Gaua ospatuko dute eta 30ean Zumarragako jaiei hasiera emango diete. 19:30ean su-ziria piztuko dute eta 22:00etan herriko bost taldek joko dute.


Asteazkenean Roslyn M. Frank-en hitzaldia Bergaran

Lehenago iragarri bezala, asteazken honetan (urriak 19, 19:00, Irizar Jauregia, Barrenkale) izango da Roslyn M. Frank-en Azken glaziazio handiko babeslekua eta euskara hitzaldia.


Xabi Solanok kontzertua eskainiko du gaur Leitzan

Asteazken arratsaldeko 5:30ean Aurrera elkartean, Labetxeko atarian

Xabi Solano musikari eta abeslariakk kontzertua eskainiko du abuztuaren 14an, asteazken arratsaldeko 5:30ean Leitzako Aurrera elkartean, Labetxeko atarian. DZ ere ariko da. Xabi Solano trikitilaria, Esne Beltza taldeko abeslaria ere bada.


Emakumea eta lana gai hartuta

Altsasuko Feministak eta Bilgune Feministak antolatuta, bihar eta etzi Emakumeok ere lanari buruz asko dugu esateko leloa duen egitaraua antolatu dute. Hasteko, bihar, 19:00etan, Etxarri Aranazko kultur etxean LABeko kide Miren Condek hitzaldia eskainiko du. Etzi, berriz, Made in L.A. dokumentala ikusteko aukera izanen da Altsasuko Iortia kultur gunean, 19:00etatik aurrera.


Euskarazko zazpi film emango ditu Donostiako Zinemaldiak

Euskal Herrian ekoitzitako hamalau pelikula izango dira guztira Donostiako 65. Zinemaldian, eta horietako zazpi Irizar sarirako lehiatuko dira.


Erosketa ekologikoak Eskoriatzan

Eguneroko erosketetan erabiltzen den paper edo plastikoa gutxitze aldera, arrain edo okela bila joateko ontziak erabiltzea sustatzen dabil Eskoriatzako Udala. Esperientzia pilotua da, auzo-konpostarekin batera, eta erantzun ona ari dira izaten biak.

Eguneroko ohiturak aldatzeak ahalegina eskatzen du eta Eskoriatzan horretan dabiltza. Eguneroko erosketetan, harategian eta arrandegian, xerra edo sardinak biltzeko erabiltzen den paper eta plastikoa gutxitze aldera, erosketetarako ontzia bera sustatzeko kanpainarekin dihardute, duela hilabetetik. Ontziratu zaitez ipini zioten izena kanpainari eta proba pilotuan bost denda –harategiak eta arrandegiak –sartu dira. Bezeroak konbentzituta daude, baina oraindik, ematen duenez, ideietatik akziorako urratsa falta da askoren kasuan. Poliki-poliki, ohitura zabaltzen dabil, halere.

Lehen hilabete "balekoa"

Bultzadatxoa emateko, sustapenean dabil Udala: dendara ontzia daroatenen artean zozketa egin eta 50 euroko erosketa-txartela zozketatu du. 220 txartel banatu dira hilabetean. Hala, kanpaina, behintzat, ezaguna dela diote arrandegi eta harategietan. Pagaldaynean, esate baterako, Arantxa Igartua harakinak dio jendeak ezagutu bai, baina ohitura ez duela guztiz hartu. Hark azaltzen duenez, bezero asko lanetik etortzen dira erosketak egitera eta deserosoa suertatzen zaie ontziarekin gora eta behera ibiltzea. Jabi Altuna harakina ere uste berekoa da; hark azpimarratzen du jendeak zalantza asko dituela, "ea zenbat ontzi eraman, gai ezberdinak nahastu egin behar diren...". Asko jota, egunean bezero bat joaten zaio hari ontziarekin.

Bezero bat, harategian, ontziekin prest.

Arrain bila, ostera, bai

Baina bai harakin eta baita bezeroak ere ideia ona dela konbentzituta daude; trabak traba eta ohiturak ohitura, bezeroek diote esfortzuak merezi duela. Arrandegietan galdetuta, ostera, erantzuna beste bat da: Jende dezente dabilela honezkero ontziarekin erosketa egiten. Aranburuzabala kaleko Leibar arrandegian diotena da hori, eta jendea prest joaten dela etxetik, harrera ona izan duela lehen egunetik. Aurrera begira, ogia batzeko paperik gabe erosteko kanpaina eta handizka edo aleka ontziki berrerabilgarrietan erosteko kanpainak hasiko dituzte. Udalak, ildo honetan, 2012ko maiatzean hartutako konpromisoekin jarraituta, herriko kaleetako zakarrontziak aldatuko ditu, gaika banatuta, eta informazio bulegoa zabalduko du.

Udala ere baikor

Udalaren asmoak dira horiek, epe ertainera ezarritakoak, zero zabor helburuaren atzetik. Udaletik pozik agertzen dira emandako pauso “garrantzitsuek” izandako erantzunarekin. "Oso balorazio positiboa" egiten dute, Igor Lezeta Ingurumen zinegotziaren hitzetan. Auzo-konposta egiteko 32 familiak eman zuten izena Dorleta auzoan. Han, antza denez, "zoriontzeko modukoa" da auzotarrek izan duten inplikazioa, Saioa Altzua Ibarraundiko langileak azaltzen duenez, ze bai kopuru zein kalitate aldetik oso ondo dabiltza auzo horretan. Zaharren egoitzako beste gunean "polikitxoago" dabiltza, antza, hondakin kopuru handia pilatzen da-eta, eta Altzuak berak dio hor ikasten eta laguntzen dabiltzala. Orokorrean, baina, egitasmoak baleko erantzuna izan du, proba pilotuak baitira. Honekin lotuta, Udaletik bertatik aurreratu dute auzo zein autokonpost kanpaina berriak egingo dituztela, eta auzoetan gune berriak egokitu. "Prebentzioa, berrerabilpena eta birziklapena" dira iparrak, Lezetak berresten duenez.

Dorletar finak

Itsaso Villar Dorleta auzoko erabiltzaileetako bat da eta hura ere pozik dago konpost-gune kolektiboarekin, bai hondakinak botatzeko sistemarekin eta baita konposta erabiltzeko aukerarekin ere. Orturako erabilko dute Villarren etxean, eta kontatzen du ohitura berrietara ohitzea ez zaiela kostatu. Bizilagunekin batera hilabetean ia kutxa osoa bete dute. "Astean behin edo birritan" joaten da Villar Dorletako gunera. "Hondakin organikoa bota eta nahastu egiten" dutela azaltzen du Villarrek, eta ikastarotxo batekin nahikoa dela, "benetan erraza" dela prozesu guztia. Egitasmoa herri osora zabaltzea erraza ikusten du.

Dorletako bizilagun bat, konposta mugitzen.


Behatokia: «D ereduan matrikulatu nahi duten Mendigorriko haurrak linbo batean daude»

Gurasoek ezin izan dituzte sei haur Mendigorriko ikastetxean matrikulatu, eta Behatokiak gora jotzeko erreskurtsoa jarri du. Hiru hilabetean «behingoz erantzun egokia eman ezean» epaitegietara jotzeko asmoa dute

Atzo joan ziren Mendigorriako guraso talde bat euren sei haurrak herriko ikastetxean matrikulatzera, baina eskaera ez zen kontuan hartu. «Aurrematrikulekin gertatu bezala, matrikulak ez hartzeko agindua dute. Matrikulatzeko ahalegina egin dugun frogagiria dugu», azaldu du Iñigo Lerga gurasoetako batek. Aurrematrikulen kasuan, Nafarroako Arartekoaren bidez azalpenak eskatu arren, Nafarroako Hezkuntza Departamenduak ez die ezer esan. «Ez dugu ez ezezkorik, ez baiezkorik. Familiak asko sufritzen ari gara».

Horregatik, gaur goizean Nafarroako Hezkuntza departamendura jo dute, Hizkuntz Eskubideen Behatokiarekin batera, gora jotzeko errekurtsoa jartzeko eta Carlos Gimeno Hezkuntza kontseilariarekin bilera eskatzeko asmoz. Agurne Gaubeka Behatokiko ordezkariaren hitzetan, haur horiek «linboan» daude. Gaubekaren arabera, errekurtsoari erantzuteko hiru hilabeteko epea dago, eta tarte horretan gobernuaren azalpen politikoak ere entzun nahi dituzte. Erantzun egokirik eman ezean, epaitegietara jotzeko borondatea adierazi dute.

Salatu dutenez, gobernuak ez dio erantzun Mendigorriko guraso taldeak D eredua zabaltzeko eta herriko ikastetxean euskaraz eskolak emateko eskaerari. Urteotan, gurasoek haurrak Garesera eraman behar izaten dituzte, eta horrek haurrentzat zein gurasoentzat dakartzan ondorioez ohartarazi dute: istripua izateko arriskua, haurrak eremu sozialetik ateratzea, kontziliazio arazoak... «Beraien haurrek euskaraz ikastea nahi duten familiak aukera horri muzin egitera behatzen ditu Nafarroako Gobernuak», kritikatu du Gaubekak.

Irtenbide faltaren aurrean, Behatokiak galdetzen du zenbat guraso egon daitezkeen beste hezkuntza aukeren alde egiten dutenak, euren nahiari bide ematen ez zaiolako. «Nekez jakin genezake zenbat diren, jartzen zaizkien oztopo guztiak ikusita. Non geratzen dira datu horiek, Gimeno jauna? Zein dira baldintza zehatzak ikastetxe batean D eredua ireki ahal izateko?», galdetu du Gaubekak.

Haren ustez, «egunaren eta interesaren arabera» aldatzen dira erantzunak eta irizpideak. Salatu dute euren errealitatea dela azkenean Mendigorrian urte hauetan guztietan D ereduan matrikulatu nahi izan duten gurasoek ezin izan dutela egin; aldiz, «G ereduan matrikulatu nahi izan duen haur bakarrak ez du inongo oztoporik izan».

Euren esanetan, landa eremuko eskolen iraupenerako funtsezkoa da herri horiei etorkizuna ematea eta bertan lan egiteko eta ikasteko aukera berdintasuna ahalbidetzea. Espero dute oraingo honetan Nafarroako Gobernuak erantzun egokia emango diela euren eskaerei. Bestela, epaitegietara joko dute.


"Tatuajea bukatu zuenean, dardarka nengoen"

Hamabi emakumeri eraso egitea egotzita dagoen tatuatzailearen epaiketa gaur hasi da, Donostian, biktimen lekukotasunarekin. Emakumeak elkartu izanaren garrantzia nabarmendu du akusazioak.

"Epaiketa hau oso garrantzitsua da; azkenean, emakumeak ausartu gara kontatzen zer gertatzen zaigun abusuak, erasoak eta jazarpenak pairatzen ditugunean. Oso garrantzitsua da guztiek argi kontatzea zer gertatu zitzaien. Eta denek nabarmendu dute urratsa egin dutela elkarri elkartasuna erakusteko asmoz. Denek oso argi dute elkartasun hori: horrelakorik gehiago inoiz gerta ez dadin". Era horretan mintzatu da gaur goizean Donostian Ana Lopez abokatua, Jack Estrada tatuatzailearen kontra salaketa jarrita duten andreetako baten lege ordezkaria. Hamabi emakumeri eraso egitea egozten diote, eta hamalau delitu egitea. Bezeroak ziren gehienak, gizonarengana tatuaje bat egitera joandakoak. Haien lekukotasunekin hasi da epaiketa, gordin: usu, malko artean kontatu dituzte emakumeek gizonaren erasoak. Pairatutako jazarpenaren lekukotasuna sare sozialen bidez zabaldu, kasuaren gaineko ikerketa abiatzeko era egin, eta beste andre asko ere bidea egitera animatu zituen emakume gazteak hartu du aurrena hitza. "Tatuajea bukatu zuenean, dardarka nengoen. Handik ateratzea besterik ez nuen buruan".

Emakume bakoitzaren lekukotasunak ñabardura berezkoak izan ditu, eta, zigor kodeak zerrendatzen dituen lege urraketak aintzat hartuta, hainbat delitu mota leporatu dizkiote akusatuari: hiru sexu eraso, zazpi sexu abusu, hiru jazarpen eta derrigortze bat. Emakumeen lekukotasunak bata bestearen atzetik entzutea aski izan da, ordea, ikusteko guztien atzean badagoela jarduteko era bat errepikatu egiten dena. Esaterako, guztiz lekuz kanpo zeuden lausenguak aipatu dituzte andre guztiek: "Zer azal zuria daukazun", "zer ezpain mamitsuak dituzun", "zuk bai begi ederrak"... Galdera desegokiak: "Mutil lagunik ba al duzu?”, "non bizi zara?"... Gela itxi batean hartzen zituen beti emakumeak, eta tatuajeak egiteko orratza martxan jarrita zuela hasten zen sarri oldartzen; mendean hartuta zituela. "Halako hitzek txiki-txikia egiten zaituzte", azaldu du andreetako batek. "Sinetsi ere ez duzu egiten zer ari den gertatzen, eta blokeatu egiten zara". Bezeroekin bakarrik ez zen saiatzen. Tatuatzailearen ikasle izandako emakume gazte batek ere hartu du hitza: "Behin, ikasgelan, beste guztien aurrean, esan zuen ni tatuatzea nahiko lukeela... 'Beste gauza askoren artean'".

Hitzetan ez zen geratzen, hala ere. Eraso fisikoen berri ere eman dute andrazkoek. Lausoak zenbait: "Une batean, ipurdia ukitu zidan: uste nuen istripu bat zela". Gordinak beste asko. "Tatuajea egiteko azken saioan, ohatila batean etzanda nengoen, eta esan zidan berotzen hasia zela: ez zuela gehiago aguantatzen. Eskua bere zakilean jarrarazi zidan. Oihuka hasiko nintzela esan nion. Jarraitu egin zuen". Tankerakoa, beste bat ere: "Azken saioan izan zen. Argazki batzuk egin behar zizkidala eta, paretaren kontra jarri ninduen: esku bat bularretara eraman zidan, bestea bere zakilera". Andreak nahierara erabiltzen zituela erakusten dute lekukotasun guztiek. "Aldakatik heldu, eta bere aldera hurbildu ninduen". Eraso bat pairatu zuen tatuatzailearekin bizitzen egon zen emakume gazte batek ere; haren bikotekide ohiak etxean hartuta zituen tatuatzailea eta haren emaztea, eta "deseroso" sentiarazi zuten komentario askoren ostean heldu zen erasoa. "Egun batean, nire kontra bota zuen bere burua... Sukaldearen aurka jarri ninduen, eta, galtzak jaitsi zituela, nire gainera bota zen. Eskerrak haren emaztea ere etxean zegoen. Hura agertu zen, eta alde egiteko era izan nuen".

Bakardadea

Denek aipatu dute jazoera horien ondoren oso bakarrik sentitu zirela. "Uste nuen niri bakarrik gertatu zitzaidala", kontatu du emakumeetako batek. Behin baino gehiagotan galdetu diete denei zergatik ez zuten lehenagotik salatu, eta denek aitortu dute sare sozialen bidez zabaldu zen mezuak lagundu ziela gertatutakoa ulertzen, eta horrek "animatuta" egin zutela salaketa jartzeko urratsa. Batasunak ematen duen indarra nabarmendu dute. "Ni animatu nintzen, batez ere, asko ginelako; bakarrik egiten baduzu, hori ez doa inora. Asko izanda, istorioa aldatu egiten da". Denek aipatu dute, gainera, gertaturikoak sorrarazitako lotsa, hura ahantzi eta bizitzan aurrera egiteko gogoa. Emakumeetako batek, esaterako, kontatu du tatuatzaileak musu bat emateko ahalegina egin zuela, eta ingurukoei kontatzeko adorerik ez zuela izan: "Ez nion inori ezer esan. Ez gurasoei, ez ahizpari; nire mutil lagunak bakarrik zekien". Biktima askok erantzun behar izan dute, halaber, zergatik ez zuten oihu egin erasoa jazo zenean, zergatik ez zuten handik alde egin. Bat etorri dira erantzunean: "Blokeatu egiten zara. Ez dakizu nola jokatu". Bidea urratzea zeinen gogorra den oroitarazi du, gainera, estreinakoz sare sozialetara gaia eraman zuen andre gazteak: "Hainbat jendek esan zuen gezurretan ari nintzela".

Denek aipatu dituzte, halaber, erasoek lagatako ondorioak. Esaterako, erasotzaileak egindako tatuajeak kentzera egin dute askok: eraman ezin. "Min handia ekarri dit tatuaje horrek", azaldu du andreetako batek. Semea gogora ekartzeko asmoz egindako irudi bat izateko asmoz egin zuela oroitu du. "Baina tatuajea kendu behar izan dut. Ez zen posible hura ikusten nuen bakoitzean zakil batekin oroitzea, eta ez nire semearekin".

Donostiako Udaltzaingoak denera 21 andreren salaketak jaso zituen, baina epaiketara hamabirenak iritsi dira. Fiskalaren akusazio idazkiaren arabera, gizona urteetan aritu zen emakumeei eraso egiten: 2013tik 2018ra. 21 urteko kartzela zigorra eskatu du. Defentsak, berriz, absoluzioa. Behin-behinean preso dago gizona.


Trintxerpen ez dira Santa Ageda bezpera ospatzeaz ahaztu

Plazara irten ziren bart Trintxerpetarrak, Santa Ageda eskean. Irudia: Iraitz Pazos

Ohitura zaharrak indartsu daude Pasaiako barruti gazteenean. Trintxerpetar talde bat kalera irten zen bart, Santa Ageda egunaren bezperan, makilez lagunduta, herria girotzera. Herriko kaleetan bat egin zuten Pasaiako Udal Euskaltegiko ikasle eta irakasleek, Pasaia Musikaleko ikasle, trikitilari eta abesbatza eta txistulariekin batera. Bertsolaritzak ere tartea izan zuen Santa Ageda bezperan, Maddalen Arzallus eta Julio Soto bertsolariak bertan izan ziren eta.


Bideo bat, Espainia "herrialde demokratikoa" dela defenditzeko

Epaia iritsi aurretxoan, bideo bat zabaldu du Espainiako Gobernuak: ministroak ageri dira, hainbat hizkuntzatan Espainia goraipatzen. Herrialde "irekia" dela nabarmendu nahi dute nazioartean.

Kataluniako lider subiranisten aurkako epaiak ekar diezaiokeen kaltearen jakitun, nazioartera begirako kanpaina bat abiatu du Espainiako Gobernuak. 09:30ak aldera zabaldu du bideo bat sare sozialetan, Espainiako Auzitegi Gorenak epaia jakinarazi baino minutu batzuk lehenago. Bi mezu nagusi zabaldu nahi dituzte: Espainiak "demokrazia sendoa eta modernoa" duela, eta "denen etxea" dela "elkarrizketaren eta elkar ulertzearen" bidez.

Horixe da bideoaren goiburua: Espainia, denen etxea. Sare sozialetan #EverybodysLand etiketa zabaldu dute. Bideoan ez diote zuzeneko erreferentziarik egin Kataluniako auziari, baina bistakoa da erabat lotua dagoela auzi horrekin. Hainbat ministro ageri dira hizketan, hainbat hizkuntzatan, Espainiak hamarkada hauetan egindako aurrerapausoak hizpide dituztela: diktadura atzean utzita demokraziara igaroa dela, sexu berekoen ezkontza onartzen lehenetakoa izan zela... Irekitasun eta modernotasun irudia eman nahi izan du Madrilek. Bideoan ageri da Isabel Zelaa bizkaitarra ere, gobernuko bozeramailea: gogoratu du Francoren diktadura garaian "isiltasuna" ezarri zutela, eta "abertzale erradikalek" ekarritako kalteaz ere mintzo da. Ingelesez ari da Zelaa bideoan —ingeles irakaslea da—.

Bideo hori ez da Espainiako Gobernuak azken asteetan martxan jarritako kanpaina bakarra: estatuaren irudia hobetzeko helburuz, hainbat ekitaldi antolatu ditu nazioartean, enbaxaden bitartez, España Global proiektuaren harira. Dokumentu bat ere zabaldu du gobernuak nazioarteko eragileen artean, Prozesu independentistari buruzko errealitatea izenekoa, gobernuaren argudio nagusiekin. Quim Torra Generalitateko presidenteak iragarria du auzitara joko duela dokumentu horren harira, akusatuen errugabetasun presuntzioa urratu zuelakoan —epaia iritsi aurrekoa da agiria—, eta "iritzi subjektiboetan" oinarritua dagoelakoan.


Ustez, karelez kanpoko bost bat motor ostu dituzte Eako portuan

Ertzaintzak jakinarazi duenez, ustez ontzietako karelez kanpoko zenbait motor lapurtu zituzten atzo goizaldean Eako portuan.Atzo 08:15ean jaso zuten ertzainek herritarren abisua, ustez aipatu motorrak ostu zituztela esanez. Orain arte, salaketa bakarra jarri dutela adierazi du Ertzaintzak, eta herritarren arabera, bost bat motor lapurtu dituztela gaineratu du. Diotenez, goizaldean egin behar izan zuten lapurreta, gauean hainbat herritar baitzeuden portuan.Salaketa hori kontuan hartuta, Ertzaintzak dagokion ikerketa hasi du, «gertatutakoa argitzeko eta ustezko lapurrak atxilotzeko».


Ipuin kontaketa saioa izango da gaur haur liburutegian

Apika taldeak Olentzero maitea izeneko ipuin kontaketa ekarriko du gaur Alondegiko haur liburutegira. 4 urtetik aurrerako haurrei zuzendutako saioa da eta 17:30ean hasiko da.


Jaurlaritzak sei hamarren jaitsi du hazkunde ekonomiko aurreikuspena

Hain zuzen ere, % 1,4tik % 0,8ra jaitsi du aurreikuspena. Hurrengo urtean, ekonomia % 1,4 haziko dela uste dute.

Eusko Jaurlaritzaren Ekonomia eta Ogasun Sailak sei hamarren jaitsi du EAEren 2011rako hazkunde ekonomiko aurreikuspena, hots, % 1,4tik % 0,8ra.

Gobernuaren arabera, barne produktu gordina (BPG) % 1,4 haziko da berriz 2012an. Halaber, langabeziak gora egingo duela uste du, baina hurrengo urteko bigarren hiruhilekoan joera aldatu egingo dela gaineratu du. Une horretan, langabezia tasa % 10ekoa izango da.

Jaurlaritzak adierazi duenez, badirudi aurreko hiruhilekoen "hazkunde erritmo ahula" mantentzen ari dela.

Azken aurreikuspen ekonomikoa maiatzean egin zuten. Une horretan, aurten ekonomia % 1,4 haziko zela uste zuten. Orain, baina, zuzendu egin dute datua: "Nazioarteko erakundeen aurreikuspenak ez dira oso baikorrak, eta gehienek jaitsi egin dituzte".

Aurreikuspena jaisteko arrazoitzat, honakoak aipatu ditu: "munduko ekonomien dezelerazioa, finantza sisteman piztutako tentsioak, zor subieranoen inguruan sortutako zalantzak eta abar".


Afrika eta Europa, hurrean eta urruti

Azken hogei urteetan ia 5.946 errefuxiatu hil dira 14,4 kilometroko itsasartea zeharkatzeko ahaleginean. Afrika iparraldean ehunka lagun daude itsasoratzeko zain, irauten, baldintza gogorretan oso.

Liman Boisha poetak idatzi zuen musukatzera doazen bi kontinente izan zitezkeela Afrika eta Europa: «Musu batek, musu bakar batek banatzen ditu Afrikaren ahoa eta Europaren ezpainak». Eta halaxe da, olerkari sahararrak dioen bezala. Afrikak eta Europak ia bat egiten dute hemen, mutur estu honetan, kasik elkar ukitzeraino. Amestea ere erraza da paraje iradokitzaile honetan; ametsen itsasartea izan zitekeen, heriotzarena ere baden arren. Tangerko Kashbatik iparraldeko eta hegoaldeko itsasertzak parez pare ikusten diren bezala, bi mundu bizi dira hemen, aurrez aurre, hurrean eta urruti.

Amadouren kontakizuna entzutean ohartzen da bat zeinen korapilatuta dauden ametsak eta amesgaiztoak, ilusioak eta tragediak, bizitza eta heriotza. Heriotza. Aski da mutikoaren begietara begiratzea haren arrastoa ikusteko. Astebete pasatu du plastikozko ontzi batean, noraezean, itsasoan jitoan. Zortzi lagun itsasoratu ziren, eta lau baino ez daude bizirik. Abiatu eta biharamunean, olatu batek hiru lagun eraman zituen. Tangerko ospitalean dago Amadou. Oinak handituta, sukarrarekin, gorputza eskaraz betea eta ezpainak eta begiak zauriz. Negarrez hasi da.

Tarifatik Tangerrera ferryan iristeko, aski dira 45 minutu eta 35 euro. Kontrako norabidean, heriotza izan daiteke zeharkaldiaren prezioa. Gibraltarko itsasarteak 14,4 kilometro baino ez ditu, 7,7 itsas milia, baina gertu bezain urrun egon daitezke bi kostaldeak, zein norabidetan egiten den zeharkaldia, zein den jatorria, zein azalaren kolorea. Amadou pobrea da. Eta beltza. Eta iparraldera egin nahi du.

Kamerundik abiatu zen, 17 urterekin. Eta Tangerrera iritsi ostean itsasoratu zen. Ahapeka ari da. Zeharkaldiko laugarren laguna goiz batez hilik aurkitu zuela dio: «Hiru egun generamatzan jitoan, eta bat-batean ontzi bat ikusi genuen: Guardia Zibila zen. Zodiak batean gerturatu ziren, ura eman ziguten, eta baita gaileta batzuk ere. Gure bila etorriko zirela agindu ziguten. Oraindik bost ginen».

Seigarren gauean hil zen laugarren gaztea: «Esnarazten saiatu nintzen, baina hilda zegoela ohartu nintzen». Merkantzia ontzi batek bistaratu zituen zazpigarren egunean, eta oraindik ere orduak pasatu ziren erreskatatu zituzten arte. Larachen lurreratu zituzten, eta polizia etxera eraman. Lau egun pasatu zuten han, lurrean, aske utzi zituzten arte. Tangerrera itzultzean eraman zuten ospitalera hilzorian zegoen gaztea.

Urezko hobi komuna

Mendebaldeko Mediterraneoan hil diren milaka errefuxiatuetako bat izan zitekeen Amadou. Iaz 295 desagertu ziren. Andaluziako Giza Eskubideen Aldeko Erakundeak zenbatutakoa da datua, baina gehiago ere izango zirela ohartarazi dute, ezen hildako bakoitzeko beste bi lagun desagertzen direla uste baitu OIM Migrazioen Mundu Erakundeak. Espainiako kostaldera iristeko ahaleginean 5.946 lagun hil dira azken hogei urteetan. Mediterraneoa hobi komun bat da tarte honetan ere. Libiatik Italiarako zeharkaldia da gaur egun gehien erabiltzen dena —urte hasieratik 75.000 errefuxiatu baino gehiago iritsi dira—, iaz Turkiatik Greziarakoa izan zen bezala, baina tarte mehar honetan ere, heriotzek, olatuek bezala, ez dute etenik. Iaz desagertutako 295 lagunetatik soilik 36 aurkitu zituzten.

Europaren atarian, hegoaldeko mugan, kontinente zaharrak eta kontinente beltzak ia bat egiten duten lekuan, lausoa da tragediaren eta itxaropenaren arteko muga. Espainiako itsasertzera 5.700 lagun baino gehiago iritsi dira aurten txalupetan —2016an, 6.508 lagun iritsi ziren urte osoan, eta 2015ean, 5.312—. Ekainean bakarrik, 500 errefuxiatuk gurutzatu dute itsasartea. Egunero egin dira erreskateak.

«Nire lagun batek esaten duen bezala, lotsaren 14,4 kilometroak dira hauek». Patu ari da hizketan. Europa egiten du heriotzen erantzule: «Errefuxiatu eta immigranteen kontrako gerra abiatu du, eta beste alde batera begiratzen du bere atarian gertatzen ari den tragediaren aurrean».

Mesnnana auzoko etxe batean dago, itsasoratzeko zain dauden errefuxiatuekin solasean. Alarm Phone erakundeko txartelak banatzen ari da, itsasoan alerta eman dezaten. «Auzoetan eta basoetan daudenei erreskateak nola egiten diren azaltzeaz gain, gure zenbakia ematen diegu. Normalean sakelakoak eramaten dituzte, GPS lokalizadorearekin».

Bitan saiatu da bera itsasartea zeharkatzen, baina bietan harrapatu zuten itsasoratu aurretik, hondartzan. Marokon bizitzeko paperak ditu orain, erregeak egindako azken erregularizazioari esker, eta berriz itsasoratzeko batere asmorik gabe, errefuxiatuak laguntzen dabil orain: «Badakit zer sentitzen duten, eta haien artean beste bat naiz ni. Bide zail bat egin dugu denok, eta bideak elkartu egin gaitu. Curriculum bera dugu».

Itsasoratzeko nola antolatzen diren azaldu du: «Toy bat erosten dute zortzi bat lagunen artean, eta egurrezko arraunak egiten dituzte. Hondartzara gerturatuko dituen gidariari 1.500 dirham ordaintzen diote, eta gauez itsasoratzen dira, militarrek ikusiko ez dituztelakoan». Tangerko Carrefourren 300 euroren truke eskuratu daitekeen txalupa 90 eurogatik eros daiteke Espainian. Iparraldea-hegoaldea dikotomiaren paradoxetako bat da, baina ez bakarra.

Paradoxak

Errefuxiatuek Espainiaren eskumen diren uretan daudenean ematen dute alerta. «Marokoko uretan daudenean saiatzen dira inork ikus ez ditzan, baina behin muga hori pasatzean, kontrakoa egiten dute; alerta ematen dute, erreskata ditzaten». Patuk dio zaila dela jakitea zehazki zer gertatzen den behin uretan daudenean: «Marokoko militarrek, batzuetan, diruaren truke, ez ikusiarena egiten dute itsasoratzen direnean, baina ezinezkoa da jakitea zer gertatzen den itsas zabalean».

Espainiako Gobernuak berriki aitortu behar izan du Guardia Zibilak paterak blokeatu izan dituela itsasoan militar marokoarrak gerturatu arte. Espainiak 12 milia arteko eskumena dauka itsasarte zabalenean, baina 24 miliara ere sartu daiteke erreskateak egitera, itsasoan giza bizitza segurtatzeko nazioarteko hitzarmena bermatzeko, munduko eskubide zaharrenetakoa. Kontua da askotan ez dela sartzen. Eta Marokok ere ez duela eskubide hori bermatzen.

Amadouk bizi izandakoa azaldu dezake horrek. Guardia Zibila txalupara gerturatu zen, baina gero ihes egin zuen, ustez militar marokoarrak joango zirelakoan. Horrelako egoerak ez dira bakanak. Rabaten agertutako gorpuez ere mintzo da Patu: «Jostailu bat diren txalupa horiekin ezinezkoa da kostalderaino iristea. Tarifara, urte hauetan guztietan, bi edo hiru toy baino ez dira iritsi beren kabuz. Itzela da itsasoa; itsasaldiak, haizea, olatuak... Eta oso nekeza da; hainbat orduz egoten dira arraun egiten, etenik gabe, akitu arte, eta gehienek ez dakite igerian».

Itsasoko zeharkaldia basamortukoarekin alderatu du Patuk: «Eromena da desertua zeharkatzea. Ez dakizu nora zoazen, hondarra baino ez duzu ikusten, egun bat eta beste bat, urik gabe, norabidea galduta. Nik gurutzatu nuenean hamar lagun hil ziren».

Bidearen arriskua poltsikoan duzun diruaren araberakoa dela dio: «Afrika iparralderaino hegazkinez, autobusez, autoz edo oinez etor zaitezke, mafiei ordaintzeko dirua badaukazu hobe, nahiz eta laranja edo banana bat bezala tratatzen zaituzten. Denek eskatzen dute dirua: hau negozio bat da».

Buhahlefera ere joan da Patu, Tangerko beste auzo pobreenera. Marokoko Poliziak sarekada handiak egin izan ditu hemen errefuxiatuak atzemateko. Harrizko eta lurrezko kale estuetan, adreiluzko eraikin eskasetan, kontinenteko herrialde ezberdinetatik iparralderaino iristen diren lagun ugari bizi dira hemen, baldintza ankerretan, klandestinitatean, dirua eskatzen. Zortzi-hamar lagunen artean gela bat partekatzeko aski diru ez dutenen egoera ankerragoa da. Dijongo basoan, hiriaren kanpoaldean, aireportutik gertu, 25-30 lagun bizi dira, sasiartean.

Tangerko klandestinoak dira. Amadou bezala. Ikusezinak medina exotikoan. Bi milioi biztanleko hirian mila eta bi mila errefuxiatu artean daude, irauten, baldintza latzetan, hiriko hazkunde ekonomikoa loratzen ari den bitartean —%20 da urteko hazkunde tasa—.

Amadou ez da berriz itsasoratuko. Beliones eta Castillejos basoetara gerturatuko da egunen batean. Handik Ceutako hesia zeharkatzen saiatuko da, baina, hori ere itsasoa bezain makurra izan daiteke. Marokoko poliziek sarekada handiak egin dituzte han, eta ia hutsik daude basoak. Ekialderago, Nadorren, antzekoa da egoera. Gurugu hustu ostean, hegoalderago dauden basoetan babestu dira 1.500-2.000 errefuxiatu. Amadouk hesi bat du zain.

BIHAR. Ceutako hesia: Europako txarrantxa zaharrena.


Batasunaren jarrera aldatu dela uste du Eduardo Madinak, baina oraindik "motz" geratu dela

Iragan azaroaren 14an aurkeztu zuen ekarpenaren bidez Batsaunak jarrera aldatu duela iritzi dio Eduardo Madinako PSEren Espainiako Kongresuko diputatuak. Hala ere, motz geratu dela uste du, eta benetako aldaketa ETAk armak uzten dituela irargartzen duenean hasiko dela. Hain zuzen ere, hori gertatuz gero eszenatokia guztiz aldatuko litzatekeela adierazi du, eta "gauzako asko" izango direla posible. Radio Euskadin egin ditu adirazpen horiek Madinak.

"[Batasunaren ekarpena] niri ez zitzaidan iruditu lehengo gauza bera zenik, baina motz geratu ziren. Arnaldo Otegik egun hartan garai gogorrenetako jarrera gogorrena azpimarratzeko aukera izan zuen, eta ez zuen egin. Eta jarrera hori ez azpimarratzea albiste ona izan zen egun hartan Anoetan zer gertatuko zain geundenontzat. ETAk hitzegiten duenean, eta, behingotz, zerbait serioa esaten duenean —hau da, armak amaitu direla esaten duenean, eta desberdin pentsatzeagatik inor gehiago ez dela hilko esaten duenean— dena has daiteke. Hortik aurrera eszenatoki berri bat sortuko da (Egigurenekin eta beste batzuekin bat nator horretan), indarkeriarik gabe gauza asko baitira posible, ezinezkoak baino gehiago", esan du Madinak.

Nolanahi ere, Arnaldo Otegi Batasuneko bozeramaileak gauzak egiteko esateko adinako gaitasunik ez duela iruditzan zaio PSEko diputatuari, eta kale borrokak bere horretan jarraitzen duela ipini du horren adibide. "Asteburu honetako gertakariengatik ez zait iruditzen kale borroka berriro ernatuko denik, inoiz ez baita amaitu; beraz, ez da berriro sortu. Dena den, badaukat sentsazioa Arnaldo Otegik baduela gaitasuna belodromoa betetzeko eta gauzak esateko, baina oraindik gaitasun txikia daukala gauzak egiteko. Ona litzateke kale borroka kudeatzen dutenak ohartzea hori amaitu beharreko erokeria dela, ez daukala inolako zentzurik eta ez daukatela inolako eskubiderik beste alderdien egoitzei eraso egiteko", azpimarratu du.

Nolanahi ere, Madinak giro berri bat, itxaropentsuagoa, sumatzen du euskal gatazkaren inguruan, eta horren arrazoietako bat ETAren aurkako borrokak emandako fruituak direla uste du. "PSEren aldetik gauzak ondo egin dira ETAren aurkako borrokan eta horri esker eszenatoki berri bat daukagu. Askatasun gogoa eta bake itxaropena inoiz baino sendoagoak dira eszenatoki horretan", adierazi du.


Alavesek denboraldiko lehen garaipena lortu du Levanteri irabazita

De Biasi entrenatzaileak zuzendutako lehen partidan, hiru puntuak eskuratu ditu Arabako taldeak, Levanteri 0-2 irabazita. Munir eta Medran izan dira golegileak.

Alavesek denboraldiko lehen garaipena lortu du Levanteri 0-2 irabazita Ciutat de Valencia zelaian. De Biasi entrenatzaile berriak Arabako taldea zuzendu duen lehen partidan, hiru puntuak eskuratu dituzte babazorroek. Partida biribila egin du Alavesek.

Bizi eta erasokor ekin dio Levantek partidari, baina Alaves sendo azaldu da defentsako lanean, eta, minutuak igaro ahala, abaguneak sortzen hasi da De Biasik zuzentzen duen taldea. Neurketako 20. minutuan, Munirren erremateari erantzun bikaina eman dio Raul Fernandez atezainak, gola eragotzita, eta, hiru minutu geroago, Munirrek langara bidali du baloia, Pedrazaren jokaldi on bat amaitzeko. Ekinean jarraitu du Alavesek, eta 33. minutuan lortu du saria; Pedrazak pasea eman dio Munirri, eta honek 0-1ekoa sartu du. Arabako taldeko aurrelariak ez du barkatu bere hirugarren abagunean. Golaren ostean, Levantek erasora jo du, baina ez du abagune argirik sortu Pachecok defendatutako atean.

Bigarren zatiaren hasieran, Levantek berdinketaren bila jo du, baina Valentziako taldeak ez du abagune argirik sortu. Etxeko taldea estrategiako jokaldien eta areatik kanpoko jaurtiketen bitartez saiatu da arriskua sortzen, baina ez dio arazo handirik sortu Pacheco atezainari. Alaves ere ez da gai izan abagune argirik sortzeko, baina sendo jarraitu du defentsako lanean. Bigarren zatiko abagune argiena 75. minutuan izan du Alavesek, baina Pedrazak kanpora bidali du errematea, Raul atezainaren aurrean. Abagune hori izan eta gero, 81. minutuan, De Biasik zuzentzen duen taldeak neurketa erabakita utzi du Medranek 2. gola sartuta. Duartek erdiraketa egin du hegaletik, eta Medranek buruz bidali du baloia sare barrura. Amaieran, Alavesen garaipena (0-2) eta denboraldiko lehen hiru puntuak.

Fitxa teknikoa: 0 - Levante: Raul, Pedro Lopez (Nano Mesa, 64. min), Postigo, Chema Rodriguez, Toño Garcia, Rober Pier (Boateng, 46. min), Campaña, Samuel (Luna, 14. min), Bardhi, Morales eta Alegria. 2 - Alaves: Pacheco, Alexis, Maripan, Ely, Duarte, Dani Torres, Manu Garcia, Ibai Gomez (Vigaray, 54. min), Pedraza, Medran (Santos, 88. min) eta Munir (Katai, 78. min). Golak: 0-1, 32. min: Munir. 0-2, 81. min: Medran. Epailea: Fernandez Borbalan.


Reala nagusi San Mames zaharreko azken derbian

Athleticek sartu du lehen gola, baina talde txuri-urdinak buelta eman dio emaitzari eta garaipen argia lortu (3-1).

Realak nagusitasunez irabazi dio Athletici San Mamesen, Katedral zaharrean jokatu den azken derbian. Ibaik aurretik jarri du Athletic 30. minutuan, baina Realak bost minutu behar izan ditu berdintzeko. Griezmannek sartu du gola. Gol hori erabakigarria izan da, min handia egin baitie etxekoei, eta bisitariak hauspotu. Horrela iritsi dira Realaren bigarren eta hirugarren golak: bigarrena, Agirretxek, 66. minutuan, Raulen egindako huts bat baliatuta; eta hirugarrena, Velak, hamar minutu geroago, jaurtiketa zehatzarekin.


Maria Jesus Garmendia hil da

64 urterekin zendu zen atzo, astelehena. Urteetan Erregeen kabalgatan lanean ibili zen Garmendia, eta aurtengo sansebastianetan Udalaren omenaldia jaso zuen. EAko zinegotzi ere izan zen Udalean, 1987tik 1995era.

Maria Jesus Garmendia Agirrezabalaga zendu zen atzo, astelehena, gaixotasun baten ondorioz, 64 urterekin. Urteetan Erregeen kabalgatan lanean ibili zen Garmendia, eta Udalaren omenaldia jaso zuen, Itziar Oiarzabalekin batera, aurtengo San Sebastian Egunean. EAko zinegotzi ere izan zen Azpeitiko Udalean bi agintalditan, 1987tik 1995era, eta 2009an alderdia utzi zuen beste hainbat afiliaturekin batera.

Gaur da bere aldeko hileta elizkizuna, 19:00etan, Azpeitiko parrokian.


Lur Korta bihar Biterin

Lur Korta ipuin kontalaria izango da bihar Biterin, Udal liburutegian. 17:30ean, 3-4 urte arteko haurrentzat ariko da eta 18:00etan, 5-6 urte artekoentzat. Udalak antolatu eta Eusko Jaurlaritzak lagundutako ekimena da.


Euskal Herriko amonen bizipenak entzuteko aukera egongo da emakumeen etxean

Euskal Herriko Ahotsak proiektuak adineko ehunka emakumeren testigantzak jaso ditu bideo batean eta ostegunean 18:00etan egongo da ikusgai Donostiako Emakumeen Etxean.

Hainbat gai jorratzen dira bideoan genero ikuspegitik; aisia, lana, familia… Idoia Etxeberria Ahotsak proiektuko kideak aurkeztuko du bideoa eta ondoren hausnarketarako eta iritziak elkartrukatzeko tartea egongo da.


Baimena

Pentsatzen aritu naiz konfinamendutik deskonfinamendu bitarte honetan, zenbat alditan eskatu ote dudan baimena (baimena ote dudan begiratu bederen, fasez fase) eta zenbatetan eskatu ote didaten baimena. Eskolako garaietan bezala andereñoari galdezka.

Pentsa ezazu, zerorrek, zenbatetan itaundu ote diozun zeuri buruari edo hurkoari, egin zenezakeen hura balekoa ote zen.

Grazia egin izan dit egoerak hainbatetan. Ez naiz epaile legeak eta arauak interpretatzeko, baina egokitu izan zait ziurtagiri eta honelakoak egitea.

Ez da ahuntzaren gauerdiko eztula kontua, gero! Baimenik gabe ateraz gero, isunarekin etxera zaitezke.

Baina batez ere, baimenak ziurtasuna ematen du edo eman dezake. Baiezkoa duenak, pasea dauka. Egunotako kontua ordea, zalantza izan da eta izaten ari da.

Ziurgabetasuna nonahi birusaren inguruan eta birusaren ondorioz antolatu behar izan diren dispositibo, arreta berezi eta azkenik fase ezberdinen inguruan. Lan zaila inondik inora, hamaika salbuespen eta kasuistika agertzen baita talderako erabaki bat hartzen denean. Aspaldian esana da, «zenbat buru hainbat aburu», eta hori berdin aplika diezaiokegu «zenbat pertsona, hainbat bizipen-testuinguru» errealitate askotarikoari.

Jakina da nolabaiteko marko definitu batean mugitu beharra dagoela, nola ez. Hala ere, marko horren zergatia edo iparrorratzaren zentzua ahaztu gabe aritzea ere gauza inportantea da; pasa izan baitzait kontraesankorrak diren arauetan trabatuta geratzea.

Izan ere, plano ezberdinetan bizi gara. Psikologikoki ziurtasunak, ehuneko ehunak behar dituzten pertsonak daude. Karratuaren barruan, ziur daude.

[...] baimenak baimen, lehen planoan zentzuMENa erabiltzen duten hiritarrengan dut etorkizunerako itxaropena

Beste alde batetik, erabakiari zentzua hartu nahi diotenak. Horiek malguago jokatzeko tentazioa izan dezakete, helburuarekin bat egin arren.

Baina orokorrean baimena eman diguten horretan aritu gara eta aritzen gara fin samar. Orokorreko zentzua hartzen baitiogu kontuari, agian ertz guztiak gustuko ez ditugun arren.

«Men» egite honetan ordea, arrisku batzuk ikusten ditut; alde batetik, eroMENa sortzen ari da baimen dantza hau, faseen arabera, aldatuz doana. Bestetik, beldur ote naiz norberaren ahalMENa ez ote den gero eta estuago bihurtzen ari.

Nik, gizarte arduratsu bat osatzen dugula sinesten dudanez, baimenak baimen, lehen planoan zentzuMENa erabiltzen duten hiritarrengan dut etorkizunerako itxaropena.


‘Ugaldetxoko Basoak’ ibilaldi gidatua, igandean 09:15etan abiatuta

Mendi ibilaldia izango da Ugaldetxo inguruan igande honetan, adituen komentarioekin lagundua, goizeko 09:15etan abiatuta, Ugaldetxo jatetxetik. Errenteriako eta Donostiako udalak antolatuta, eta Añarbeko Mankomunitatea ere tartean dela, Añarbeko Baso Erreserba sortu berri dute, eta urtean zehar hori ezagutarazten ari dira Añarbe inguruko herrietan. Igande honetan euskaraz izango dira azalpenak eta azaroaren 9an erderaz. Dohainik izango da, eta norberaren kontu jana eta edaria. Buelta, 14:00etan. Informazio gehiago eta izenematea: info@galemys.com edo 943 55 54 31.


Irungo Bilduk udal aurrekontuen kontra bozkatuko du asteleheneko plenoan

Heldu den astelehenean egingo da Irungo Udal Aurrekontuaren gaineko osoko bilkura eta bertan udal gobernuaren proposamenaren kontra bozkatuko du Bilduk. Gaur goizean emandako prentsaurrean “Irunek eredu berri bat” behar duela esan du Oinatz Mitxelena zinegotzi eta Bilduren udal taldeko bozeramaileak eta gobernuak aurkeztutako kontuak bide beretik doazela gehitu du: “Badirudi orain arteko ereduaren alde dagoen PPren bozkekin onartuko dutela aurrekontua eta EAJk zalantzak ditu. Udaleko ezkerreko bi alderdiek —Bildu eta Ezker Batua— osoko zuzenketak aurkeztu ditugu eta horrek argi erakusten du aurrekontuen izaera nolakoa den”.

Gaur arratsaldean udal gobernuaren kideekin elkartuko dira Bilduren ordezkariak, “zuzenketa partzialak negoziatzeko”. Guztira, hamabi zuzenketa partzial aurkeztuko ditu Bilduk asteleheneko plenoan eta Mitxelenak aurreratu duenez, “osoko zuzenketaren lerro nagusiak” dira: ez ditugu negoziatzeko aurkeztu, gure ustez aurrekontuaren norabidea zein izan behar den azaltzeko baizik”.

Edonola ere, emendakin partzial bat edo beste onartzeko aukera ez du baztertzen Mitxelenak. Atzo Miguel Angel Paez alkateordeak adierazi zuen udal gobernua prest dagoela talde guztien zuzenketa partzialen bat onartzeko prest.


Burdin Hesian egindako grafitiak salatu dituzte

Orain hilabete gutxi berreskuratutako Burdin Hesiko metrailadore-habietan agertutako pintaden berri eman zuen zapatuan Iñaki Libanok, Edestiaurre Arkeologia Elkarteko presidente eta berrosatze-lanen arduradunak. Egileentzako zigorra 100.000 eurora bitartekoa izan daiteke.

Joan den astean ohartarazi zieten berreskuratutako gunean hainbat grafiti agertu zirela. Burdin Hesiari Kultur Ondare izendapena emana dio Eusko Jaurlaritzak, eta ondorioz, margotzeak zigor larria jasan dezake. Iñaki Libanok azaldu duenez, salaketa ipini dute daborduko Ertzaintzan, eta Deia egunkariak jasotakoaren arabera ikerketa bide onetik doala adierazi du poliziak; "grafiti-egile bakoitzak bere sinadura du eta horregatik aukera dago nortzuk diren jakiteko".

Zehaztu dutenez, Urduliz eta Plentziakoak dira egileak, eta 100.000 euro bitarterainoko isuna jasan lezakete. Grafitiak ezabatzeari dagokionez, Libanok adierazi du posible izango dela baina horren kostua oso handia izango dela.


Paleta goma txapelketako neurketa 19:30etan Aginagan

Pilota neurketak egunotan Aginagan eta Usurbilen. Hasteko, ostegun honetan, paleta goma txapelketari loturiko partida Aginagan, 19:30etan hasita. Hiru neurketa jokatuko dira bestalde, ostiral iluntzeko 20:00etatik aurrera Usurbilgo frontoian.

Gogoan izan azkenik, Pagazpek igande honetan, 17:00etan jokatuko duela Euskal Herriko Klub Arteko Txapelketako finala Amezketako Larrunarri frontoian, Tolosako Aurrera Saiaz taldearen aurka:

Urtarrilak 28, osteguna

Ordua: 19:30.

Tokia: Aginagako Ariztitxo pilotalekua.

Neurketa:

Udaberri Txapelketa:

Paleta goma, 1.maila: Pagazpe 2 (Xabier Errasti-Aritz Urdanpilleta)-Loiolatarra

Urtarrilak 29, ostirala

Ordua: 20:00.

Tokia: Usurbilgo frontoia.

Udaberri Txapelketari loturiko neurketak:

-Kadeteak 3.maila: Pagazpe (Peru Aranburu-Alain Ramos)-Antigua

-Kadeteak 1.maila: Pagazpe (Jon Zumeta-Aimar Iruretagoiena)-Tolosa 5

Euskal Herriko Txapelketako neurketa:

-Eskuz banaka: Pagazpe (Ander Quina)-Bergara

Urtarrilak 31, igandea

Ordua: 17:00.

Tokia: Amezketako Larrunarri frontoia.

Neurketak:

-4 t´erdian: Elola-Quina

-Banaka: Urretabizkaia-Santxo

-Binakako neurketa: E. Labaka-Arratibel Urbieta-Gorrotxategi

Informazio gehiago: pilotabizi.com


Benjaminen II. Olaztiko Gabonetako Txapelketa antolatu dute

Abenduaren 31n, Olaztiko Erburua Kiroldegian izanen da eta Lagun Arteak, Altsasuk, Sutegik eta Etxarrik hartuko dute parte

Olaztiko Sutegi taldeak, Olaztiko Udalaren, SDI inprentaren eta GnG Edertoren laguntzarekin II. Olaztiko Gabonetako Areto Futbol Txapelketa antolatu du, benjamin mailako taldeendako. Txapelketa abenduaren 31n jokatuko da, goizeko 10:00etatik aurrera, Olaztiko Erburua kiroldegian. Sakanako lau taldek hartuko dute parte: Lakuntzako Lagun Arteak, SDA Altsasuk, Olaztiko Sutegik eta Etxarri Aranatz Kirol Elkarteak. Goizeko 10:00etan Lagun Arteak Altsasu izango du aurkari eta 10:30ean Sutegik Etxarri Aranatz. Galtzaileek 3. eta 4. postuak erabakitzeko partida jokatuko dute 11:00etan, eta, irabazleek, aldiz, final handia, 11:30ean. Ondoren sari ematea izanen da.

Abenduaren 30ean Hierros Aldasoro II. Areto Futbol Txapelketa

Benjaminen Gabonetako Txapelketa baina egun bat lehenago, abenduaren 30ean, II. Hierros Aldasoro II. Areto Futbol Txapelketa jokatuko da Olaztiko Erburua kiroldegian, 16:30etik aurrera. Lehen partidan Araiako Alipendik Zalditxo izango du aurkari, eta, bigarrenean, Sutegi Zirauntza Xota B taldearen kontra ariko da. Final handia 19:00etan jokatuko da.


Rubalcaba: 'Batasunak ez duela ETArekin hautsi esan du Gorenak '

Barne Ministroa "pozik" agertu da Auzitegi Gorenaren erabakiarekin eta epaileei "lanean" uzteko eskatu du, "presioek" ez baitute balio bere ustez

Alfredo Perez Rubalcaba Espainiako Gobernuko Barne ministroak bere "poza" agertu du gaur Auzitegi Gorenak Bildu koalizioaren zerrenda guztiak baliogabetzeko hartutako erabakiaren aurrean, bere ustez "arrazoia" eman baitzaie Fiskaltzak eta estatuko Abokatutzak aurkeztutako errekurtsoei. Honek guztiak "joko demokratikora itzultzeko", ezker abertzaleak ez duela "ETArekin hautsi" erakusten du ministroaren esanetan.

"Beti esan dut legez kanpoko Batasunak ETArekin hautsi behar zuela joko demokratikora itzultzeko, eta Auzitegi Gorenaren iritziz hori ez da behar bezalako argitasunez egin, horregatik gaur oraindik ezetz esan zaie", azaldu du Rubalcabak Mocloan eman duen prentsaurrekoan.

Gorenaren erabakiak "onartzea eta errespetatzea" merezi duela azpimarratu ostean, ministroak hurrengo pausoan, Auzitegi Konstituzionalean, epaileei "lanean" uzteko eskatu du, hoberena "gertatuko denaren gainean iritzirik ez ematea" dela argudiatuta.

Edozein kasutan, bi auzitegien arteko desberdintasuna egin du Konstituzionalak Gorenaren erabaki bera hartuko duen galdetutakoan, "Konstituzionala Konstituzionala da eta Gorena, berriz, Gorena", esan du eta erabakitzen dena Gobernuak "onartu eta errespetatu" gaineratu du.

"Presioek ez dute balio"

Gorenaren erabakiak euskal gizartean izango duen eraginaren gainean ez du iritzirik eman nahi izan Rubalcabak, ezta Bilduren auzitegietako prozesuaren gainean PPk egindako deklarazioen gainean ere. Horren ordez, materia honetan "bereziki zuhurra" izan behar dela azpimarratu du eta epaileak direla erabakiak hartu behar dituztenak esan du eta "onartu egin behar da esaten dutena", gaineratu du.

Ministroak Eusko Alkartasunaren eta Alternatibaren gainean hitz egitea ekidin du; bi alderdi demokratiko horiei zuzenean eragin die Bilduren zerrendak baliogabetzeak. Rubalcabak Auzitegi Konstituzionalaren erabakiari itxaron nahi dio, "bere momentuan, prozesua amaitzen denean balorazioak egingo ditugu, edo ez", azpimarratu du.

Urkullurekin eta Trillorekin elkarrizketak

Iñigo Urkullu EAJko liderrak egindako oharpenen gainean, Bilduren zerrenden inpugnazioa Gobernuarekin duen harremanean oso presente izango duela, alegia, ministroak balorazioa egitea ekidin du, baina aitortu du atzo (igandea) Urkullurekin hitz egin zuela "beti" entzuten duelako esaten duena. "Atzo Iñigo Urkullurekin hitz egin nuen azken egunetan komunikabideen bitartez hitz egin genuelako. Elkarrizketa zuzena eta interesgarria izan zen. Esaten duena beti entzuten dut erreflexio bat merezi duelako" azaldu du Rubalcabak , eta gaineratu du, Federico Trillorekin, PPko Justizia ordezkariarekin ere hitz egin zuela.

Rajoy: "Erabakia bidezkoa eta beharrezkoa da"

Mariano Rajoy PPko presidenteak, berriz, Bilduri buruz Auzitegi Gorenak hartutako erabakia baloratu du gaur, astelehena, eta honen hitzetan, "ETAko marka batek hauteskundeetan ez egoteko erabaki bidezkoa eta beharrezkoa da".

"Espainiarren gehiengoak onartutako lege batean oinarritutako erabakia da", azaldu du, "honen arabera, Espainia Zuzenbidezko Estatua da eta guztiok legearen menpean gaude".Melillan egindako ekitaldi publiko batean PPko buruzagiak baieztatu duenez, "zorioneko gaude". Gainera, epaia baieztatuko duten itxaropena erakutsi du.


Udazkeneko beste asteburu aldakor bat

Aurreko asteburuan moduan, fronte ahul bati lotutako haize aldaketak eguraldi aldakorra ekarriko digu asteburuan. Barixaku arratsaldean fronte bat heldu eta euritara joko du, zapatuan euri pixka batekin jarraituko dugu eta domekan ateri eta eguzkitsu eutsiko dio ziurrenik. Tenperaturari dagokionez, garairako balio normaletan ibiliko da.

Astebururako iragarpena

Barixakua: Goizeko laino apurra salbu, egunari oskarbi eta eguzkitsu eman diogu hasiera. Hala ere, arratsaldean helduko den fronteari lotuta erdi eta goi-mailako hodeiak helduko dira goizak aurrera egin ahala. Frontea heltzean haizeak ipar-mendebaldera egin eta euria egingo du. Tenperatura 14-25ºC artean, balio altuenak juxtu frontea heldu aurretik emango direlarik; hau heltzean, nabarmen egingo du behera, 20ºC-tik behera kokatuz.

Zapatua: Egun nahiko gris eta goibela izango da, ipar ukituko haizea dela eta. Egun guztian zehar dago euria botatzeko aukera, orokorrean ahula izan eta etengabe ez badu botako ere. Tenperaturak ez du 17ºC-ko muga gaindituko.

Domeka: Ia haizerik gabeko eguna izango da, aurreko egunetako aire freskoak gurean jarraituko badu ere. Ondorioz, eguna lainoarekin eta fresko hasiko dugu, baina eguzkiak lainoa desegin eta egun eguzkitsu eta atseginari emango dio pasu. Eguna 10ºC inguruan hasiko bada ere, arratsaldean 20ºC ingurura helduko dira termometroak.

Azken asteotako patroi berdinarekin jarraitzen dugu, gure latitudeetan garaian hain ohikoa den mendebaldeko zirkulazioarekin. Fronteak joan, fronteak etorri, tenperaturaren gorabeherak. Hala ere, aldaketak datoz datorren asteari begira.

Datorren asterako eboluzioa

Domekatik aurrera Eskandinaviar Penintsulan zentratu eta ia Europa mendebalde osoa mendean hartuko duen antizikloi sendoa sortuko da. Dirudienez, honen eraginpean emango dugu datorren astearen lehenengo erdia behintzat. Hortaz, nahiko giro egonkor eta epela espero dugu, euri konturik gabe.

Egilea: Miguel Borinaga. Soraluzetarra, fisikaria eta meteorologia zalea.

Iturriak: AEMET, Euskalmet,wetterzentrale.de/topkarten, meteociel.fr ; GFS, HIRLAM, ECMWF eredu numerikoak.


Karobi elkarteko txapelketak

Karobi elkartean partida hauek jokatuko dira gaur eta bihar: Mikel-Joxe/Josian-Tomas; Jose-Rafa/Pascual-Blas; Jokin-Xabi/Emilio-Javi; eta Mariano-Patxi/Arantxa-Manolo.


Abian da udazkeneko kriteriuma, errepideko denboraldiko azken proba


Raul Arza: "Krisiaren arazoa eta irtenbidea enpleguan oinarritzen da; hori bultzatu behar da"

UGT-Euskadiko idazkari nagusiak ez du uste 2014a krisiaren irteera izango denik. Are gutxiago, langabezia tasa handiak eta diru sarrerak bermatzeko errenta jasotzen duten pertsona gehiago dauden bitartean.

Sei hilabete eskas igaro dira Raul Arzak (Laudio, 1963) UGT-Euskadiko idazkaritza nagusia eskuratu zuenetik, eta ordutik, erronka handiei egin behar izan die aurre: negoziazio kolektiboaren arau aldaketa, hitzarmenik gabeko sektoreak eta egoera horri aurre egiteko aukera gero eta urriagoak. «Egoera zaila da, baina argi geratu da soldatak jaitsiz eta lanorduak luzatuz ez garela lehiakorragoak izango, bestela begiratu Fagorrera», dio. Egoera zailari aurre egiteko, sindikatuen arteko batasuna eskatu du, baina uste du zenbait jarrera urrunegi daudela.

Maiatzean iritsi zinen idazkaritza nagusira, nola topatu zenuen sindikatua?

Aurreko zuzendaritzan ere lanean nenbilen; beraz, ezagutzen nuen nolako egoeran zegoen. Baina negoziazio kolektiboaren aldaketarekin egin genuen topo iritsi eta berehala. Beraz, egoera berriari aurre egitea gure lehentasuna bihurtu zen.

Ozta-ozta irabazi zenuen kongresuan, Pilar Collantesi 24 botoren aldea besterik ez zenion atera. Nola dago barneko giroa?

Behin bozak zenbatu ondoren, batzorde berri bat dabil lanean, eta ez dago hausturarik, bi hautagai dauzkaten prozesuek eragiten dituzten zauriak soilik. Egoera normalizatuta dago.

Hauteskunde sindikaletan, 2006tik afiliatu kopurua galduz joan da urtero sindikatua. Zer egin gura duzu joera hori gelditzeko?

Gure lehentasunen artean dago indarra berreskuratzea, eta ahalegin gehienak horretara bideratzen ari gara. Esan behar da, halere, aurten duela lau urte baino hobeto gaudela. Ea gai garen azken urteetako beherakada hobetzeko, baina horretarako, lantokietara joan behar da, afiliazioa bertan lortzen baita. Langile guztiak afiliatu nahi ditugu, egoerari aurre egiten lagundu gaitzaten.

Lan hitzarmenak lortzen, esaterako. Uztailaren 7ko amildegi laborala ezin izan zen ekidin. Urtarrilaren 1ekoari nola egin dakioke aurre?

Zaila da. Patronalaren zati batek uste baitu euskal enpresak soldatak jaitsita eta lanorduak luzatuz egin behar direla lehiakorrak. Horri aurre egiteko, sektore mailako negoziazioa oso garrantzitsua da, hemengo enpresa gehienak txikiak direlako, eta hitzarmenak lortzeko oso aukera gutxi daukatelako. Beste batzuek uste dute enpresaz enpresa joatea hobea dela, baina sektoreak lehentasuna izan behar du. Hori lortu ondoren, enpresaren batean gai bagara akordio hori hobetzeko, UGT hor egongo da. Baina jakin behar dugu Euskadin enpresen %95ek 25 langiletik behera dauzkala. Sektorea gutxienekoa da, eta enpresa osagarria. Eredu hori defendatzen ez badugu, urtarrilaren 1ean itunik gabeko sektoreek estatu mailako baldintzetara joan beharko lukete, horrek dakartzan ondorioekin.

Baina sektorea blokeatuta dago ELAk beste jarrera bat duelako. Enpresako borroka indartuko da?

Akordio bat lortzearen ardura denona da: Eusko Jaurlaritza, patronalak eta sektoreko hitzarmenetan sinesten dugunona. Eta hor bat egiten dugu CCOO eta LABekin. Gehiengo horrekin akordioren batzuk sinatu ditugu, baita uztailaren 7aren ondoren ere. ELAren erabakia, ordea, denok ezagutzen dugu.

Estrategia okerra?

Erabaki okerra baino gehiago errealitatetik kanpokoa dela esango nuke. Jakitun izan behar dugu zein egoeratan gauden. Zortzi langileko enpresa batean zein itun negoziatu behar da? Orain arte sektorean bazeukaten gutxieneko oinarri bat. Eta enpresa gehienentzat oinarri hori desagertuko den beldur gara gu.

Sektore mailako hitzarmenek, ordea, ez daukate lehentasunik.

Askorako balio ez badu ere, edukiko genukeen hurrengoa gutxieneko soldaten mailara jaistea litzateke. Nik ez dut hori nahi. Beharbada, lanean dabiltzanen baldintzak juridikoki mantendu ahal izango ditugu, baina lanpostu berriena bermatu beharra dago. Horregatik da garrantzitsua oinarri bat egotea. Eta patronalei ere dei egiten diegu, eurei ere ez zaielako interesatzen soldaten eta lanorduen harira lehiatzen aritzea.

Lan baldintzak okerrera egin dezaketen egoeran askok esaten dute, ordea, 2014an ekonomia berpizten hasiko dela. Horrela ikusten duzu zuk ere?

Ez dakit zertan oinarritzen diren hori esateko, lanposturik ez delako sortuko. Beraz, gaizki informatutako baikorrak direla uste dut. Euskadin 180.000 langabe daude, eta diru sarrerak bermatzeko errenta 60.000 pertsonak jasotzen dute. Beraz, ez dut uste oso egoera onean gaudenik. Horri aurre egiteko, Jaurlaritzaren aurrekontuetan pertsonak oinarrian egotea gustatuko litzaidake, enplegua sortzeko. Egun, krisiaren arazoa eta irtenbidea enpleguan oinarritzen da, eta hori bultzatu behar da ongizateari eusteko.

Zein iritzi duzu Jaurlaritzak aurkeztutako aurrekontuen inguruan?

Esku artean daukagun informazioaren arabera, gutxiegi dela iruditzen zaigu. Defizitaren muga nabaria da, eta murrizketan oinarritutako politikek badakigu zer dakarten. Ez dute balio langabezia jaitsi eta gizartearen egoera hobetzeko, alderantziz baizik. Guk diogu berreskurapen ekonomikoa erdigune duen politika egin behar dela.

Aurrekontu horiek EAJk PSE-EErekin adostutako akordio fiskalaren ondorio izan daiteke?

Bai. Guk akordio horren begi onez ikusi dugu, orain arte egin diren politikak murrizteko joera izan baitute. Baina gutxi ere bada. Sozietateen gaineko zergetan edo kapitalaren gainekoaren inguruan kritikoak gara, laneko errentaren eta kapitalaren arteko diskriminazioak oraindik indarrean jarraitzen duelako. Burtsan jokatzen ari den pertsona batek ezin du lanean ari den batek baino gutxiago ordaindu. Eta ez dugu ulertzen ezkerreko alderdi batek nola onar dezakeen halako ezer.

Horretan oinarrituta kritika egiten diozue PSE-EEri?

Zaila egiten zaigu ulertzea nola onartu duten halako ezer. Edozein moduz, errenta handiek gehiago ordain dezaten ere lortu dute akordioarekin. Horregatik, PFEZn egindako aldaketa positiboa dela uste dugu.


Batzarrek antolaketan ez du aldaketarik nahi NaBain sartzeko

Koalizioko funtzionamendu berrian Aralarrek eta EAk "goitik behera kontrolatuko eta dominatuko" dutela uste du Batzarrek. EAJko oinarriek baiezkoa eman dio Aralarrekin egindako akordioari.

Batzarrek dio 2011ko udal eta foru hauteskundeetan ere Nafarroa Bai koalizioan egon nahi duela, baina antolaketan ez du aldaketarik nahi. Alegia, hark gaur jakinarazi duenez, funtzionamenduak 2007ko bera izan beharko lukeela esan die koalizioko beste alderdiei -Aralarri, EAri eta EAJri-, partaide denek pisu bera izan dezaten.

NaBaiko antolaketa eredu berrian, ordea, ez da halakorik izango, alderdiek euren indarraren araberako pisua izango dutelako erabakiguneetan. Batzarrek adierazi du Aralarrek eta EAk "goitik behera kontrolatuko eta dominatuko" dutela koalizioa, eta okerra dela hori. "NaBai batuaren, irekiaren eta pluralaren alde egiten dugu. Kontsentsu zabala behar da, partaideen askatasuna moztu gabe".

Atzo egiaztatu zen EAJ ere Nafarroa Bain izango dela. Aste honetan jakin da Aralarrek eta biek akordioa lortu zutela, baina jeltzaleen oinarrien baiezkoa falta zen. Eman diote baiezkoa EAJren Nafarroako hamasei taldeek.


Alokairua ordaintzeko diru laguntzak eska ditzakete gazteek Azkoitian

Azkoitiko Udalak 65.000 euro bideratuko ditu gazteei etxebizitzaren alokairua ordaintzen laguntzeko. Dagoeneko zabalik da laguntza horiek eskatzeko epea, eta ekainaren 11ra arte izango da horretarako aukera. Udalaren helburua da 18 eta 35 urte bitarteko gazteei alokairua partzialki ordaintzen laguntzea. Horretarako, etxea errentan hartuta izan behar da edo alokairu kontratua indarrean izan datorren uztailaren 11rako. Laguntza emateko epea hamabi hilabetekoa izango da.

Etxebizitza partekatzen duten gazte guztiak izan ahalko dira onuradun, baldin eta alokairu kontratua denek sinatzen badute banan-banan. Kasu horretan, eskatzaile bakoitza bizikidetza-unitate independentea dela ulertuko da, eta kontratuaren sinatzaileen artean proportzionalki banatuko da laguntza. Iaz 27 eskaera aurkeztu ziren, eta 25 onartu zituen udalak, besteek ez zituztelako baldintzak betetzen. Guztira 56.248,95 euro banatu ziren 2017an.

Deialdia 2017ko maiatzaren 2ko 82 zenbakia duen Gipuzkoako Aldizkari Ofizialean argitaratutako ordenantzak arautzen du, eta horren arabera banatuko dira laguntzak. Informazio gehiago, lotura honetan.


Lasarte-Oria martxan jarri du danborradak

ATLO elkarteak herriko kaleetan eskaini duen danborrada izan da festen lehenengo gaueko ekitaldi nagusia. Ohi bezala, Okendo plazan jo ostean, alde batetik bestera ibili dira danbor hotsekin alaituz herria. Horrez gain, Isla Plazan Ibai Berriak taldea aritu da; Okendon, berriz, Izeberg eta Erokomeri, Sorgin Jaiek antolatuta.

Danbor hotsekin bukatu da San Pedro bezpera. ATLO taldearen eskutik, urteroko ohitura bilakatu den danborradaz gozatu dute lasarteoriatarrek. Horren ostean, gauerdia baino beranduago jada, Isla zein Okendo plazetan gorputzak astindu dituzte parranderoek, Ibai Berriak, Izeberg eta Erokomeriren eskutik -azken bi horiek Okendon aritu dira-.

Danborrak astindu aurretik, taldeko zenbait kidek omenaldiak jaso dituzte aurtengoan ere. Iñaki eta Xabier Mitxelena anaiak eta Jose Mari Iruretagoienak jaso dituzte aitortzak gaurkoan. Txema Vallesek eta Olatz Mitxelenak -Javier Mitxelena zenaren alabak; Iñaki eta Xabier dira semeak- aurkeztu dute ekitaldi xumea. Aurten lehenengoz danborradaren laguntzaileei ere egin zaie aitortza. Insausti tabernak eta Asador Riojanos jatetxea izan dira omenduak. Hurrengo urteetan ohitura honekin jarraitzeko asmoa dute antolatzaileek.

Horren ostean, erakustaldi bikaina eskaini dute danbor-joleek Okendo plazan. Ohiko doinuak entzun ahal izan dituzte herritarrek, eta baita aurtengo berrikuntza nagusia ikusi ere: Jokin Goenaga herritarrak konposatutako 'Lasarteko Martxa'. Felix Telleriak aginte-makila utzi dio Goenagari, pieza hori berak zuzendu zezan. Okendon ordu erdi inguruz aritu eta gero, herriko kaleetan barrena ibili dira danbor-joleak, bazterrak alaitzen.

Demode Quartet eta zikiro afaria

Danborrada hasi aurretik ere egon da mugimendua Okendon. Arratsaldeko zortzietan hasita, emanaldi bikaina eskaini du Demode Quartet laukoteak. Herritarrek gogotik gozatu dute taldearen abestiekin, eta amaieran txalo zaparrada luzea eskainiz saritu.

Eta ziur baten bati gosea sartu zaiola Demode Quartet oholtzan egon bitartean. Izan ere, Ttakun KEk antolatutako zikiro afariaren usain goxoa edonorentzat baita tentagarria. Arratsaldeko lehen ordutik aritu dira haragia prestatzen Askatasunaren plazan. Behin dena gertu zegoenean, 21:30ean elkartu dira ehun herritar baino gehiago mahaiaren bueltan.

Kontzertuak Isla eta Okendo plazetan

Parrandarako gogoa eduki duten herritarrek aukera bat baino gehiago eduki dute gorputza astintzeko. Asko Isla Plazara joan dira, Ibai Berriak taldearen eskutik dantzatzera. Sorgin Gunea ere jendez bete da gauean zehar, Izeberg eta Erokomeri taldeen emanaldiez gozatzeko.

Ekitaldi horiekin guztiekin ase ez direnek goizeko ordu txikiak arte luzatuko dute festetako lehenengo parranda.

Gaueko emanaldiekin osatutako argazki galeria


Zaragoza-Reala (2-1): Azken minutuan galdu dute donostiarrek

Brauliok lortu du garaipenaren gola partidako 89. minutuan. Txuri-urdinek ez dute ondo jokatu lehen zatian, baina bigarrenean gutxienez puntu bat merezi izan dute.

Realak ezi izan du punturik lortu La Romaredan Brauliok azken minutuan gola lortu duelako Aragoiko taldearentzat. Sinamak 1-0ekoa jarri du lehen zatiko 9. minutuan, baina Xabi Prietok berdintzea lortu du 33. minutuan. Bigarren zatian hobeto jokatu dute gipuzkoarrek, baina bi puntuek ihes egin dute azken unean.

Partida erritmo gutxirekin hasi da eta bi taldeek akats ugari egin dituzte erasoan hasierako minutuetan. Reala bere zelai erdian sartu da eta etxeko taldeak norgehiagokaren kontrola hartu du. Zaragozaren lehen abagunean, Sinamak 1-0ekoa lortu du Bravo zartako gurutzatu batez gaindituz lehen zatiko 9. minutuan. Gipuzkoarrak ez dira eroso sentitu zelaian golaren ondoren eta Aragoiko taldeak erasoan jarraitu du Herrera eta Sinama Pongollekin.

Lehen zatiko 27. minutuan Pongollek gutxigatik ez du bigarrena lortu Zaragozarentzat, baina bere jaurtiketa kanpora joan da gutxigatik. Martin Lasarteren mutilak larri egon direnean, txuri-urdinek gola lortu dute. Llorentek pase ederra eman dio Xabi prietori eta honek ez du huts egin lehen zatiko 33. minutuan. Ordura arte gipuzkoarrek ez dituzte ia aukerarik izan, baina erdilari donostiarrak ederki gainditu du Leo Franco. Atsedenaldira norgehiagoka berdinduta joan da eta bi taldeek irabazteko aukerak izaten jarraitu dute.

Bigarren zatian Javier Aguirreren mutilak partida irabaztera irten dira eta lehen bost minutuetan gol aukera argi bi egin eduki dituzte. Zaragozak sakatzen jarraitu du eta 56. minutuan Claudio Bravo txiletarrak geldiketa bikaina egin behar izan du Gabiren zartakoa desbideratzeko. Txuri-urdinek erantzuna emateko aukera ona izan dute 62. minutuan, baina Leo Francok ederki gelditu du Zurutuzaren jaurtiketa

Martin Lasateren mutilak erasoan animatu dira eta Griezmann eta Xabi Prieto jokoan sartzen hasi dira, hegaletatik arriskua eramanez. Antoine Griezmannek gutxigatik ez du 1-2koa markagailuan jarri, biana bere errematea kanpora joan da partidako 73. minutuan. Norgehiagoka apurtu egin da eta bi taldeek kontraerasoak bilatu dituzte. 80. minutuan, epaileak ez du Realaren gola baliozkotzat eman, Zurutuzaren falta ikusi duelako eta gipuzkoarrek ez dituzte aukera gehiago sortu. 89. minutuan Brauliok azken 2-1ekoa jarri du txuri-urdinak ezusteakoan hartuz eta Zaragozari garaipena emanez.

- Fitxa teknikoa:

2 - Real Zaragoza: Leo Franco; Diogo, Jarosik, Contini, Paredes; Ponzio (Lafita, min.60); Jorge Lopez (Marco Perez, min.67), Gabi, Ander Herrera, Bertolo (Braulio, min.87); eta Sinama.

1 - Reala: Bravo; Dani Estrada, Ansotegi, Mikel, De la Bella; Markel, Elustondo; Xabi Prieto, Zurutuza, Griezmann; eta Llorente (Tamudo, min.63).

Golak: 1-0. Min.10, Sinama Pongolle; 1-1. Min.33, Xabi Prieto; 2-1. Min.90. Braulio.


'Crimen, sabotaje y creación'

Diskoetxea: Virgin-Universal.

Lagartija Nick sei urteko isiltasunaren ostean itzuli da Crimen, sabotaje y creación izeneko diskoarekin. Betiko Lagartijak ageri zaizkigu bertan, literalki gainera, hasierako hiru musikariek konposatu baitute lan berri hau; baina isiltasun urte hauetan bakoitzak ikusi, ikasi eta bizitakoen eragina ere nabari da; taldeko liderra den Antonio Ariasen anaia Jesusen heriotzaren itzala batez ere. Hala ere, rock indartsuz beteriko abestiak dira oro har, eta iraganari egindako hainbat keinu antzeman ditzakegu, diskoaren izenburutik hasita —aurreko diskoko abesti baten izena da—. Flamenkoarekin nahastuz, folkloreari ere berebiziko garrantzia emanez, erreibindikazio hitzez beteta datoz. Betikoak dira, baina badute zer esan oraindik.